Kerajaan terpaksa meminjam lebih demi rakyat dan ekonomi
15 Ogos 2021, 4:40 pm
PETALING JAYA – Kerajaan terpaksa melakukan pinjaman lebih banyak pada tahun 2020 dan 2021 bagi membantu rakyat serta memulihkan ekonomi negara.
Menteri Kewangan, Tengku Datuk Seri Zafrul Tengku Abdul Aziz, dalam satu perkongsian di laman Facebook miliknya berkata, pinjaman tersebut bagi melaksanakan pakej rangsangan dan pelan pemulihan ekonomi untuk melindungi kehidupan rakyat, menyokong perniagaan dan memelihara ekonomi negara.
Katanya, dalam keadaan ekonomi lebih baik, kerajaan tidak perlu banyak meminjam kerana pendapatan melalui cukai dan sebagainya boleh menampung perbelanjaan tetapi dalam keadaan krisis ekonomi dan kesihatan kesan pandemik pendapatan negara sangat terjejas.
“Pendapatan kerajaan menurun dengan drastik, sedangkan keperluan untuk membantu rakyat meningkat.
“Meminjam ataupun berhutang adalah salah satu sumber dana Kerajaan untuk memastikan kesejahteraan rakyat tetap terbela,” katanya di sini hari ini.
Tambahnya lagi, jumlah pinjaman kasar Kerajaan Persekutuan dari Januari sehingga 13 Ogos 2021 adalah sebanyak RM141.3 bilion merangkumi beberapa perkara.

“Jumlah itu merangkumi pembiayaan semula hutang terdahulu yang matang sebanyak RM58.5 bilion. Hutang ini merupakan pinjaman yang dibuat bagi membiayai defisit fiskal terdahulu yang telah dialami sejak tahun 1998.
“Memandangkan negara masih lagi berada dalam kedudukan fiskal defisit, ini bermakna kerajaan perlu membuat pinjaman bagi membiayai pinjaman yang akan matang,” ujarnya.
Katanya, pembiayaan defisit fiskal (program dan projek pembangunan yang diluluskan semasa pembentangan Belanjawan 2021 serta beberapa pakej rangsangan dan pelan pemulihan ekonomi) sebanyak RM82.8 bilion termasuk penebusan semula hutang yang akan matang pada tahun ini.
Mengulas lanjut, beliau berkata, daripada RM82.8 bilion tersebut, sehingga akhir Julai 2021, sebanyak RM51.3 bilion digunakan untuk membiayai pakej rangsangan dan pelan pemulihan ekonomi melalui Kumpulan Wang Covid-19.
“Sebanyak RM20.3 bilion telah dibelanjakan bagi program Bantuan Prihatin Rakyat (RM6.5 bilion), Bantuan Prihatin Nasional (RM2.4 bilion), subsidi upah (RM4.3 bilion), perbelanjaan berkaitan Covid-19 (RM1.5 bilion), sokongan bantuan sosial (RM700 juta), Gerakan Khas Prihatin (RM2.4 bilion) dan projek berskala kecil (RM700 juta).
“Perbelanjaan Pembangunan sebanyak RM31 billion merangkumi projek pembangunan infrastruktur termasuk bayaran komitmen kewangan melebihi RM15 bilion yang sebelum ini dilaksanakan secara ‘off-budget’,” katanya.
Tambah beliau, bakinya pula adalah bagi memenuhi keperluan aliran tunai dan membiayai hutang yang akan matang.
“Kerajaan sentiasa telus dalam membuat pinjaman. Semua maklumat rasmi berkenaan kedudukan fiskal dan hutang negara, termasuk mengenai pinjaman kasar Kerajaan Persekutuan boleh dirujuk daripada beberapa sumber rasmi oleh kerajaan,” ujarnya. – K! ONLINE


Kerajaan teliti langkah henti caj mahal urus jenazah Covid-19
Oleh ROSALWANI CHE SOH

15 Ogos 2021, 4:08 pm
KOTA BHARU – Kerajaan telah mengadakan perbincangan dengan kerajaan negeri dalam usaha memastikan caj pengurusan jenazah Covid-19 yang dijalankan pihak tertentu dapat dihentikan dengan segera.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, perkara itu itu telah dijalankan oleh majlis agama di setiap negeri untuk mengelakkan keluarga mangsa Covid-19 terbeban.
“Berdasarkan laporan, keadaan mengenai caj pengurusan jenazah masih terkawal. Agensi kerajaan telah berunding dengan pihak berkuasa agama negeri termasuk Jabatan Agama Islam Wilayah Persekutuan (Jawi) bagi tindakan susulan.
“Buat masa ini, bidang kuasa bagi pengurusan jenazah adalah di bawah majlis agama negeri dan kita serahkan kepada pihak berkenaan bagi memastikan perkara ini dapat diselesaikan,” katanya selepas Majlis Penyampaian Bantuan Food Bank Bersama Yayasan Pembangunan Ekonomi Islam Malaysia di sini hari ini. – K! ONLINE


20,546 kes Covid-19 hari ini
Oleh SITI A'ISYAH SUKAIMI

15 Ogos 2021, 4:15 pm
PUTRAJAYA – Sebanyak 20,546 kes baharu dilaporkan hari ini menjadikan jumlah kes positif Covid-19 sebanyak 1,404,899 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor mencatatkan sebanyak 7,307 kes, diikuti oleh Sabah (1,665 kes), Kedah (1,596 kes), Johor (1,508 kes), Kuala Lumpur  (1,442 kes), Pulau Pinang (1,111 kes), Perak (1,069 kes) dan Kelantan (1,025 kes).
“Sarawak (963 kes), Pahang (926 kes), Negeri Sembilan (698 kes), Melaka (631 kes) dan Terengganu (534 kes).
“Putrajaya pula (47 kes), Perlis (21 kes) dan Labuan (tiga kes),” ujarnya dalam kenyataan melalui laman Facebook rasmi beliau hari ini. – K! ONLINE


Kes Covid-19 kategori 3 hingga 5 menurun hasil vaksinasi – PM
Oleh NOR IDAYU BOSRO

15 Ogos 2021, 4:02 pm
PUTRAJAYA – Program Imunisasi Covid-19 Kebangsaan (PICK) menunjukkan perkembangan awal positif dengan penurunan bilangan kes kategori tiga hingga lima di tiga negeri meliputi Negeri Sembilan, Sarawak dan Selangor selain kesemua tiga Wilayah Persekutuan.
Perdana Menteri, Tan Sri Muhyiddin Yassin berkata, data Kementerian Kesihatan (KKM) menunjukkan liputan dos lengkap vaksin Covid-19 bagi populasi dewasa 18 tahun dan ke atas bagi negeri dan Wilayah Persekutuan berkenaan telah melebihi 40 peratus.
Bahkan beliau berkata, buat pertama kalinya, tidak ada kes jangkitan baharu Covid-19 yang dilaporkan di Labuan semalam dengan data daripada Pusat Kesiapsiagaan dan Tindak Cepat Krisis (CPRC) bagi hospital juga menunjukkan situasi di Jabatan Kecemasan di Lembah Klang bertambah baik.
“Contohnya, purata pesakit yang menunggu di Jabatan Kecemasan untuk ditempatkan ke wad pesakit bagi hospital KKM di negeri-negeri Lembah Klang juga telah menurun.
“Pada 31 Julai, purata sehari pesakit yang menunggu di Jabatan Kecemasan adalah 909 orang dan jumlah itu menurun kepada 239 orang pada 13 Ogos hasil perancangan rapi kerajaan dan pelaksanaan strategi oleh KKM serta kesan vaksinasi,” katanya dalam kenyataan pengumuman kemudahan sektor ekonomi kepada individu lengkap divaksin hari ini.
Perdana Menteri berkata, beliau berharap trend penurunan sama dapat diteruskan untuk mengurangkan beban kes Covid-19 yang serius serta kemasukan pesakit ke Unit Rawatan Rapi (ICU) yang memerlukan rawatan lebih rumit dan memakan tempoh lebih panjang berbanding di wad biasa. -K! ONLINE


KL ibu kota terawal capai imuniti kelompok
Oleh MOHD. HUSNI MOHD. NOOR

15 Ogos 2021, 4:31 pm
PUTRAJAYA – Kuala Lumpur menjadi antara ibu kota terawal di negara ini mencapai imuniti kelompok apabila lebih 80 peratus populasi dewasanya lengkap menerima dua dos vaksin Covid-19, hari ini.
Menteri Wilayah Persekutuan, Tan Sri Annuar Musa berkata, berdasarkan laporan vaksinasi setakat semalam, kira-kira 85 peratus populasi dewasa di Kuala Lumpur lengkap menerima dua dos vaksin Covid-19.
Beliau berkata, Kuala Lumpur menjadi Wilayah Persekutuan kedua mencapai imuniti kelompok selepas Labuan, pada 27 Julai lalu dan ketika ini berjaya mencapai kapasiti harian 53,000 dos yang dilaksanakan melalui 196 Pusat Pemberian Vaksin (PPV).
“Sebanyak 92 peratus kelompok dewasa di Labuan menerima dua dos vaksin setakat semalam manakala, Putrajaya pula berada pada tahap 74 peratus,” katanya dalam satu kenyataan hari ini. – K! ONLINE


Toyota Avanza rempuh plaza tol, pemandu terbunuh
Oleh MOHD SYALMIZI HAMID

15 Ogos 2021, 4:45 pm
SEBERANG PERAI – Seorang lelaki dilaporkan terbunuh dalam kemalangan jalan raya membabitkan sebuah kenderaan pelbagai guna (MPV) jenis Toyota Avanza di Plaza Tol Kubang Semang, Lebuh Raya Butterworth-Kulim (BKE) arah Butterworth dekat Permatang Pauh di sini hari ini.
Menurut jurucakap Jabatan Bomba dan Penyelamat negeri, pihaknya menerima panggilan berhubung kejadian itu pada pukul 1.02 tengah hari sebelum bergegas ke lokasi kejadian.
“Kemalangan jalan raya itu melibatkan sebuah Toyota Avanza yang telah melanggar rumah tol.
“Terdapat seorang mangsa lelaki yang belum dikenal pasti identiti didapati tersepit dan telah disahkan meninggal dunia di lokasi kejadian oleh pihak Kementerian Kesihatan,” katanya kepada pemberita hari ini.
Beliau berkata, pasukan dari Balai Bomba dan Penyelamat Penanti dan Perai melakukan kerja-kerja mengeluarkan mangsa yang tersepit menggunakan peralatan khas pada pukul 2.43 petang sebelum operasi ditamatkan pada pukul 2.51 petang.
Sementara itu, difahamkan kejadian tersebut berlaku apabila MPV berkenaan yang dipercayai dipandu laju hilang kawalan sebelum melanggar tembok batu plaza tol. – K! ONLINE


Fendy Caliph Buskers ajak tonton ‘show’ maya 21 Ogos ini
Oleh HANISAH SELAMAT

15 Ogos 2021, 4:23 pm
PETALING JAYA – Pernah berbaki RM1 sahaja dalam tangan ketika awal penghijrahan ke Kuala Lumpur sedekad lalu, namun pemain drum Caliph Buskers, Fendy Adlun enggan pulang ke kampung, sebaliknya terus cekal mencari rezeki dan menerusken kehidupan di ibu kota.
Katanya, memori melalui kesukaran bergelar warga kota sehingga terpaksa berhutang di kedai makan membuatkannya menghargai nilai setiakawan dan setiap sen yang diperolehi.
“Selepas habis belajar memang saya tekad untuk mencuba nasib di Kuala Lumpur tambahan pula di sini persatuan ada menawarkan kursus untuk individu cacat penglihatan seperti saya.
“Memang mak ayah berat hati melepaskan pergi tetapi saya sudah pasang impian, selain menimba ilmu kemahiran saya juga mahu cari ruang bermain muzik kerana di kampung saya biasa main dengan band kenduri kahwin.
“Dipendekkan cerita selepas habis kursus banyak dugaan saya tempuhi bersama rakan dari Caliph Buskers termasuk Azmi yang saya kenali dari persatuan sampai ada yang gelar kami peminta sedekah ketika cari rezeki dengan busking.
“Saya pula pernah duit tinggal RM1 saja hingga tebalkan muka minta berhutang di kedai makan. Bukan tak boleh balik kampung, cuma saya mahu berdikari. Kini 10 tahun, saya tetap di sini mencari rezeki,” katanya.

Enggan terus mengharap kepada nasib selepas hampir dua tahun berdepan pandemik Covid-19, bapa tunggal kepada seorang anak itu merancang mengadakan persembahan maya pertama pada 21 Ogos ini.
Mengenakan caj bayaran sebanyak RM10, Fendy, 30, menegaskan penampilan solo tanpa anggota Caliph Buskers lain itu hanya projek khas, bukan petanda dirinya bakal bergerak solo.
Katanya, selain membawakan lagu ciptaannya sendiri dan dendangan popular kumpulannya, dia bakal berkongsi pengalaman hidup dan sejarah Caliph Buskers.
“Banyak yang saya tak pernah kongsi kisah suka sebelum masuk ke arena muzik arus perdana termasuk dengan ibu bapa sendiri sebab ketika itu saya mahu buktikan mampu berdikari.
“Showcase itu nanti juga akan jadi gelanggang interaktif untuk sesi soal jawab. Tanyalah apa saja. Saya tak harap tinggi melangit, dapat 100 penonton pun saya sudah lega,” kata pemuzik yang bermain drum dan gitar sejak berusia 10 tahun.
Selain sokongan daripada pemuzik Akademi Seni Budaya dan Warisan Kebangsaan (ASWARA), Fendy turut mendapat bantuan daripada Tempatan Fest, VillaPria Studio dan Photoclique Photography menjayakan persembahan solo tersebut.
Peminat boleh membeli tiket berharga RM10 tidak termasuk caj perkhidmatan boleh melayari http://fendy.ubertickets.my untuk maklumat lanjut.
Terdahulu, penantian Fendy terhadap permohonan mendapatkan rumah sewa di Projek Perumahan Rakyat selama tujuh tahun terjawab apabila sudah mendapat kunci untuk mendiami sebuah uni PPR Taman Mulia, Bandar Tun Razak, Cheras.
Kisah Fendy dan anaknya yang hidup dalam kesempitan sebelum ini turut meraih perhatian ramai termasuk menteri. – K! ONLINE


Kanak-kanak 5 tahun didera ibu, kekasih
Oleh DIYANATUL ATIQAH ZAKARYA

15 Ogos 2021, 3:42 pm
MELAKA – Polis menyelamatkan seorang kanak-kanak perempuan berusia 5 tahun dan menahan ibu mangsa serta teman lelakinya selepas dipercayai terlibat dalam kes penderaan di sebuah rumah pangsa di Banda Hilir, di sini, semalam.
Dalam kejadian kira-kira pukul 10.45 malam itu, mangsa diselamatkan pasukan polis Bahagian Siasatan Seksual Wanita dan Kanak-Kanak (D11) Jabatan Siasatan Jenayah Kontinjen Melaka sebelum dihantar ke hospital untuk menerima rawatan.
Ketua Jabatan Siasatan Jenayah Melaka, Asisten Komisioner Mohd. Sukri Kaman berkata, pemeriksaan awal pasukan polis ke atas tubuh mangsa mendapati terdapat beberapa kesan kecederaan baru dan mangsa dipercayai dipukul menggunakan tangan dan tali pinggang oleh ibunya dan teman lelaki wanita itu.
“Pihak polis telah menerima panggilan daripada orang awam memaklumkan kejadian tersebut pada pukul 9.25 malam dan sepasukan D11 telah ke lokasi,” katanya ketika dihubungi di sini, hari ini.
Jelasnya, mangsa merupakan anak sulung dan mempunyai seorang adik perempuan berusia 1 tahun, namun bayi tersebut tidak mengalami kecederaan.
Tambahnya, mangsa juga kini telah dimasukkan ke wad kanak-kanak di Hospital Melaka bagi menerima rawatan lanjut.

Mengulas lanjut, beliau berkata, susulan itu ibu mangsa yang berusia 30 tahun dan teman lelaki 38 tahun telah diberkas di dua lokasi berasingan, di sini, hari ini.
“Suspek lelaki ditahan di pekarangan Balai Polis Bandar Hilir pada pukul 12.15 tengah malam tadi, manakala ibu mangsa ditahan dirumahnya di Banda Hilir kira-kira 30 minit kemudian.
Katanya, suspek wanita mendakwa mangsa merupakan anak hasil hubungan dengan pasangannya sebelum ini, manakala anak keduanya merupakan anaknya bersama teman lelakinya itu. – K! ONLINE


Jangan malu jika perlukan bantuan
Oleh ZAKI SALLEH

15 Ogos 2021, 2:53 pm
IPOH – Bukan nilai barang-barang, tetapi niat ikhlas pemberian sebagai tanda prihatin serta bantu-membantu sesama masyarakat.
Itu usaha Ahli Majlis Zon 11, Majlis Bandaraya Ipoh (MBI), Kaunselor Albert Ho Wai Mun bagi meringankan  beban100 keluarga di Taman Pakatan dan Taman Bercham Aman dengsn mengagihkan bantuan kotak makanan.
Beliau berkata, selaku Ahli Majlis adalah menjadi tanggungjawab dirinya untuk memastikan kebajikan penduduk Bercham semasa pandemik terbela dan program turun padang seperti itu menjadi platform bertemu secara langsung dengan penduduk.
“Selain memberikan kata-kata semangat, kepada sesiapa yang mengalami kesukaran juga diminta tabah menghadapi dugaan.
“Jika perlukan bantuan, sila suarakan dan tidak perlu malu. Menerusi program MBI Prihatin kita menyediakan bantuan sedemikian kepada penduduk yang memerlukan,” ujarnya.
Terdahulu, Albert dibantu sukarelawan mengagihkan sumbangan kepada penduduk di dua kawasan perumahan tersebut.

Ia turut dihadiri Ketua Kampung Bercham, Raymond Choo dan Pengerusi Jawatankuasa Perwakilan Penduduk Zon 11, Cheng Ming Tat dengan kotak-kotak makanan tersebut telah diedarkan kepada penduduk daripada pelbagai latar belakang. – K! ONLINE


“Mereka bukan mahu jaga rakyat, sibuk kejar pangkat”
Oleh NUR HUDA MUSA

15 Ogos 2021, 3:53 pm
PETALING JAYA – Rakyat negara ini berasa berbelah bahagi apabila berita mengenai Perdana Menteri (PM) bakal meletakkan jawatan esok menjadi perbualan hangat.
Tinjauan Kosmo! di beberapa platform media sosial mendapati, rata-rata pengguna meluahkan rasa terkejut dengan khabar perletakan jawatan serta turut bersedih dengan pergolakan politik yang berlaku semasa negara kini dilanda wabak Covid-19.
“Petugas barisan hadapan tengah sibuk lawan Covid-19, ahli politik sibuk lawan siapa nak jadi PM,” kata Amin.
“Kalau betul abah lepaskan jawatan PM, semoga lepas dia letak jawatan ini Agong yang handle (kawal) semuanya sampai keadaan pulih,” kata Cacanana.
“Macam-macamlah degan isu kemelut politik. Tiada penghujung, kes Covid-19 belum selesai lagi,” kata Nasrul.
“Rakyat sangat berharap Agong sendiri yang ambil alih untuk tadbir Malaysia ketika ini. Tak mahu sesiapa ahli politik lain yang jadi pemimpin ketika ini. Kerana mereka bukan mahu jaga rakyat tapi sibuk kejar pangkat,” luah Mieeya.

Susulan berita perletakan jawatan itu juga, ada rakyat yang meluahkan tidak mahu keluar mengundi sekiranya Pilihan Raya Umum (PRU) diadakan kelak kerana kecewa dengan keadaan politik negara.
“Apa nak jadilah, dah elok Tan Sri Muhyiddin jadi PM, semula gila kuasa. PRU nanti aku malas nak pergi mengundi, buang masa,” kata Paan.
Terdahulu, Kosmo! Online melaporkan satu pengumuman besar berkenaan kedudukan Perdana Menteri, Tan Sri Muhyiddin Yassin akan berlaku esok.
Perkara tersebut dijelaskan oleh Menteri di Jabatan Perdana Menteri (Tugas-Tugas Khas), Datuk Seri Mohd. Redzuan Md Yusof selepas Mesyuarat Parti Peribumi Bersatu Malaysia (Bersatu) di Publika hari ini. – K! ONLINE


Mesyuarat Khas Kabinet akan diadakan esok
Oleh MOHD RASDAN AHMAD

15 Ogos 2021, 2:45 pm
PETALING JAYA – Menteri Perusahaan Perladangan dan Komoditi, Datuk Mohd. Khairuddin Aman Razali mengesahkan satu Mesyuarat Khas Kabinet akan diadakan esok.
Ahli Parlimen Kuala Nerus itu bagaimanapun enggan mendedahkan perincian lanjut mengenai mesyuarat berkenaan yang dijangka dimulakan pada pukul 10 pagi.
Justeru, Ahli Jawatankuasa Pas Pusat itu berkata pihaknya akan meneliti hasil Mesyuarat Khas Kabinet itu sebelum menetapkan sebarang keputusan lanjut.
“Ketika ini pendirian Pas masih bersama untuk mendukung kerajaan Perikatan Nasional (PN). Ketetapan itu dibuat dalam mesyuarat Jawatankuasa Pas Pusat, Ahli Parlimen parti dan majlis syura berkenaan, semalam.
“Kita menegaskan dasar parti iaitu mempertahankan PN dan memperkukuhkan Muafakat Nasional (MN). Pas kekal menjadi jambatan antara dua parti besar Melayu…Pas dan UMNO serta menjadi jambatan kepada Parti Pribumi Bersatu Malaysia (BERSATU),” katanya. – K! ONLINE


12 diberkas seludup arak, rokok dan berjudi
Oleh KHAIRUL MOHD. ALI

15 Ogos 2021, 3:03 pm
ISKANDAR PUTERI – Seramai 12 individu diberkas selepas dipercayai terlibat dalam aktiviti perjudian serta penjualan minuman keras dan rokok tidak berdaftar dalam operasi di sekitar bandar raya ini, semalam.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, kesemua suspek ditahan menerusi 12 serbuan yang dijalankan berasingan di kawasan Nusa Bestari, Kangkar Pulai, Gelang Patah, Tanjung Kupang dan Bukit Indah.
“Kesemua suspek yang ditahan berusia antara 20 hingga 53 tahun melibatkan sembilan warga tempatan dan tiga warga asing,” katanya dalam satu kenyataan di sini hari ini.
Tambah Dzulkhairi, pihaknya turut merampas 942 karton rokok pelbagai jenama dan 378 botol arak pelbagai jenama serta wang tunai sebanyak RM200.
“Manakala serbuan di premis perjudian menyaksikan polis merampas empat telefon bimbit, dua mesin cetak mudah alih, tiga unit modem, lima helai slip kertas putih, serangkai kunci dan wang tunai sebanyak RM737 dengan nilai rampasan keseluruhan sebanyak RM44,500,” ujarnya. – K! ONLINE


RM2 juta bantu ekonomi gig belia di Selangor
Oleh ABDUL RAZAK IDRIS

15 Ogos 2021, 3:24 pm
SHAH ALAM – Kerajaan negeri Selangor menyediakan dana sebanyak RM2 juta bagi membantu para belia yang menceburi perniagaan berasaskan perkhidmatan penghantaran makanan menerusi beberapa syarikat di negeri ini.
Pengerusi Jawatankuasa Tetap Generasi Muda, Sukan dan Modal Insan Selangor, Mohd. Khairuddin Othman berkata, ia dilakukan melalui Inisiatif Roda Darul Ehsan (RiDE) yang telah memasuki tahun kedua bagi menyokong aktiviti belia.
“Kerajaan Negeri telah menerima 3,000 kuota penerima bantuan p-hailing ini pada tahun lepas dan telah membuka 3,000 kuota lagi untuk tahun ini dengan dengan pemohon yang berminat boleh membuat permohonan dengan melayari laman web www.msnselangor.gov.my,” katanya dalam kenyataan hari ini.
Menurut beliau, sebanyak RM 343,080 diserahkan secara cek hari ini kepada para pemohon bantuan tahun lalu bagi daerah Petaling Jaya, Kuala Selangor, Hulu Selangor dan Sabak Bernam. – K! ONLINE


Presiden dan CEO MBSB meninggal dunia
Oleh KOSMO!

15 Ogos 2021, 3:49 pm
PETALING JAYA – Presiden Kumpulan dan Ketua Pegawai Eksekutif Malaysia Building Society Bhd. (MBSB), Datuk Seri Ahmad Zaini Othman menghembuskan nafas terakhirnya awal pagi semalam akibat komplikasi Covid-19.
Beliau meninggal dunia pada usia 64 tahun, pukul 1.46 pagi di Hospital Pakar KPJ Selangor dan meninggalkan isteri, dua anak perempuan serta dua orang cucu.
Sebagai langkah interim, Timbalan Ketua Pegawai Eksekutif, Datuk Nor Azam M. Taib akan menjadi pemangku Presiden dan Ketua Pegawai Eksekutif Kumpulan MBSB.

Ahmad Zaini dilantik menerajui MBSB pada 26 Februari 2009 dan di bawah kepimpinannya, beliau telah mentransformasikan institusi tersebut menjadi sebuah organisasi yang menjana keuntungan.
Beliau berjaya menyelesaikan penggabungan antara MBSB dan Asian Finance Bank, yang membolehkan MBSB memiliki sepenuhnya MBSB Bank Berhad pada 2018, seterusnya menukar institusi kewangan bukan bank konvensional itu menjadi bank Islam lengkap kedua di negara ini.
Pengerusi Kumpulan MBSB, Tan Sri Azlan Zainol berkata, pemergian arwah adalah satu kerugian besar bukan hanya untuk MBSB Group, tetapi juga industri perbankan secara keseluruhan.

“Ahmad Zaini adalah seorang yang luar biasa dengan hati yang besar dan telah menyentuh banyak kehidupan.
“Kerja kerasnya tidak akan dilupakan dan kami akan sangat merindukannya,” katanya dalam satu kenyataan.


Dah penat dengan hidup sebelum ini – Fieya Julia
Oleh SAIRUL ZAMRI MISRANI

15 Ogos 2021, 3:32 pm
PETALING JAYA – Penyanyi meningkat naik Fieya Julia mengakui sudah lama menyimpan hasrat untuk menutup aurat sekali gus tampil dengan imej bertudung.
Fieya atau nama sebenarnya Nur Syafiah Sejali berkata, perubahan yang dibawanya itu dibuat atas kerelaannya sendiri tanpa ada kaitan dengan mana-mana pihak.
“Kalau ikutkan saya memang dah lama ada niat nak tutup aurat dan pakai tudung. Jujur saya dah penat dengan hidup sebelum ini (tidak menutup aurat).
“Saya betul-betul kenakan hijab bermula Jumaat lalu sebagai hari yang penuh berkat,” katanya kepada Kosmo! sebentar tadi.
Menurut pelantun yang popular menerusi lagu Perasaanku itu, niatnya untuk bertudung sebelum ini tidak dapat dikotakan kerana belum bersedia dan bimbang jika keputusan yang diambilnya itu akan menggangu perjalanan karier.
“Bila saya duduk dan fikir masak-masak, nak atau tak saya kena lakukan juga. Kalau tidak sampai bila saya tak akan berubah.

“Sekarang ni saya tak kisah apa pun orang nak kata. Saya tetap dengan keputusan untuk tetap bertudung dan menutup aurat sampai bila-bila.
“Lagipun saya rasa dah tiba masanya untuk saya dekatkan diri dengan perihal agama. Apa yang saya lakukan ini semuanya atas kemahuan saya sendiri dan sokongan daripada keluarga serta rakan-rakan terdekat,” katanya.
Dalam pada itu, Fieya, 21, memberitahu dia juga sudah memadam dan menurunkan semua hantaran serta gambar-gambar tidak menutup aurat miliknya dalam media sosial seperti Instagram.
“Ya memang saya dah padam semuanya termasuk foto-foto koleksi peribadi dalam telefon bimbit. Ia seiring dengan perubahan imej yang saya lakukan kini.
“Jujur hati saya jadi lebih tenang dan rasa perubahan itu datang secara perlahan-lahan. Sebelum ini mudah rasa tertekan dan ada saja yang tak kena.
“Saya suka dengan kehidupan sekarang. Apapun saya perlu kekal istiqamah dengan apa yang saya lakukan demi mencari keredaan Allah,” ujarnya. – K! ONLINE


Penyelenggaraan Jambatan Pulau Pinang hingga hujung tahun
Oleh SAFINA RAMLI

15 Ogos 2021, 3:11 pm
GEORGE TOWN – PLUS Malaysia Berhad (PLUS) dengan sokongan Lembaga Lebuhraya Malaysia akan melaksanakan kerja-kerja penyelenggaraan jalan secara berjadual di Jambatan Pulau Pinang mulai 16 Ogos sehingga 30 Disember depan.
Ketua Pegawai Operasi (COO) PLUS, Zakaria Ahmad Zabidi berkata, ia adalah salah satu usaha pihaknya untuk meningkatkan tahap keselesaan dan keselamatan pelanggan di atas Jambatan Pulau Pinang.
Katanya, kerja-kerja itu akan dilaksanakan secara berperingkat di antara Kilometer (KM) 0.2 hingga KM 8.3 melibatkan laluan Seberang Perai ke pulau dengan operasi penyelenggaraan dijadualkan pada pukul 10 malam hingga 6 pagi sepanjang tempoh tersebut.
“Penutupan lorong akan dibuat secara berperingkat bagi membolehkan dua lorong terus dibuka untuk keselesaan orang ramai pada setiap masa,” katanya dalam satu kenyataan hari ini. – K! ONLINE


Tiada patung lilin pemimpin komunis di i-City
Oleh NORHAYATI YAHAYA

15 Ogos 2021, 2:39 pm
SHAH ALAM – Majlis Bandaraya Shah Alam (MBSA) menjelaskan tiada patung lilin pemimpin komunis China dipamerkan di Red Carpet, Muzium Lilin di i-City sebagaimana ditularkan sebuah blog pada Khamis lalu.
Bahagian Korporat dan Perhubungan Awam MBSA dalam kenyataan hari ini berkata, pemeriksaan dan pemantauan di premis berkenaan juga mendapati ia telah ditutup sejak Mac tahun lalu disebabkan oleh Perintah Kawalan Pergerakan (PKP) akibat pandemik Covid-19.
“Pihak MBSA telah mengadakan pemantauan di premis berkenaan dan mendapati tiada patung lilin pemimpin komunis China seperti yang ditularkan di dalam blog tersebut,” katanya.
Sehubungan itu, pihak MBSA memohon kerjasama daripada orang ramai supaya mendapatkan fakta yang tepat dan sahih sebelum menyiarkan sesuatu maklumat sama ada melalui platform media sosial atau media massa.
“Ini kerana boleh menimbulkan kekeliruan dan memberikan gambaran yang kurang jelas kepada orang awam,” jelasnya.- K! ONLINE


Najib nak saman Muhyiddin?
Oleh MOHD RASDAN AHMAD

16 Ogos 2021, 10:37 pm
PETALING JAYA – Bekas Perdana Menteri, Datuk Seri Najib Razak akan membuat saman fitnah terhadap Presiden Bersatu, Tan Sri Muhyiddin Yassin dan Ketua Penerangannya, Wan Saiful Wan Jan.
Jelas Najib, perangai Muhyiddin seperti Ahli Parlimen Langkawi, Tun Dr. Mahathir Mohamad dengan buat video propaganda sedih serta suka lempar tuduhan tidak berasas.
“Saya tak main propaganda. Saya tak main air liur. Saya berdasarkan bukti, kebenaran serta data dan sains.
“Kami cabar kamu buat laporan polis bahawa ada yang suruh kamu ganggu kes utama, kamu tak berani. Sampai kita perlu buat untuk kamu. Suruh kamu keluarkan bukti, kamu tak ada.
“Sebab itu, peguam saya akan mengemukakan saman fitnah serta mohon kepada mahkamah untuk ambil tindakan terhadap Muhyiddin dan Wan Saiful Wan Jan kerana menghina mahkamah,” jelas Najib di Facebooknya malam ini.
Beliau berkata demikian mengulas kenyataan Muhyiddin semasa mengumumkan peletakan jawatan sebagai Perdana Menteri hari ini dan dalam kenyataannya beliau didakwa turut mengheret nama Najib.

Tambah Najib, Muhyiddin berkata beliau meletak jawatan Perdana Menteri sebab ada yang rakus kuasa yang mahukan jawatannya.
“Tapi dia sudah lupa siapa yang rakus kuasa untuk tikam belakang Mahathir dan khianat gabungan dia untuk rampas kuasa setelah parti dia kalah teruk kepada BN pada PRK Tanjung Piai dan mula minta nyawa pada kami.
“Siapa yang rakus untuk kekalkan kuasa sehingga hentikan parlimen selama tujuh bulan dan selepas dipaksa bersambung, dia tak benarkan ordinan darurat dibentang sehingga terpaksa menipu YDP Agong?” soalnya lagi.
Menurut Najib, Muhyiddin turut mengambil jalan mudah untuk kekalkan kuasa dengan bersuhabat dengan ‘kleptokrat’, namun tidak akan buat begitu.
“Dia lupa bahawa ‘kleptokrat’ juga yang dia minta nyawa dan naikkan dia jadi PM pada tahun lalu.
“Dia kata dia dipecat sebagai Timbalan PM oleh saya sebab 1MDB. Tidak dia dipecat sebagai TPM sebab dia berkomplot dengan Mahathir dan Mukhriz sejak tahun 2014 untuk tumbangkan saya sebagai presiden UMNO dan PM.
“Okay. Kamu fitnah bahawa kamu khianat saya sebab 1MDB. Adakah 1MDB sebab utama kamu khianat Pak Lah (Tun Abdullah Badawi) untuk naik ke Timbalan Presiden dan Timbalan Perdana Menteri?
“Adakah 1MDB sebab utama khianat Mahathir untuk naik ke Presiden dan Perdana Menteri? Sampai sekarang dia tak nak mengaku bahawa sebab utama dia perlu undur ialah rekod dia amat teruk sekali. Kegagalan world-class,” jelas Najib. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Makhluk asing mungkin hidup di dalam tanah di Marikh
Oleh KOSMO!

16 Ogos 2021, 9:00 pm
WASHINGTON – Satu kajian mendapati Planet Marikh berkemungkinan didiami oleh makhluk asing yang hidup di bawah permukaan tanah, lapor akhbar Daily Star semalam.
Kajian  diterbitkan dalam jurnal Astrobiology itu mendedahkan bahawa  di bawah permukaan tanah di Marikh, hidupan mikrob  boleh berkembang selama berbilion-bilion tahun.
Justeru, saintis-saintis menyelidik mengenai kehidupan yang berpotensi di bawah permukaan planet tersebut dengan mengkaji ketulan batuannya.
Mereka mendapati  bahawa  sejuta mikrob  boleh hidup dalam hanya satu kilogram batu, keadaan sama seperti sampel di Bumi.
Permukaan  tanah di Marikh berkemungkinan agak sukar untuk dihuni memandangkan keadaannya yang telah rosak akibat ribut debu, angin solar dan sinar kosmik.
Menurut ketua penyelidik kajian tersebut yang juga saintis Pentadbiran Aeronautik dan Angkasa Kebangsaan (NASA), Jesse Tarnas, disebabkan itu, peluang terbaik untuk habitat di Marikh hidup  adalah di bawah  tanah.

“Sekiranya planet tersebut mengandungi air, ia bererti terdapat peluang yang baik untuk hidupan berada di situ,” katanya. – Agensi


UMNO cadang ‘War Cabinet’
Oleh MOHD RASDAN AHMAD

16 Ogos 2021, 11:03 pm
PETALING JAYA – UMNO mencadangkan sebuah kerajaan yang stabil mesti segera ditubuhkan untuk satu tempoh yang munasabah yang akan memfokuskan hanya menangani perang pandemik Covid-19 dan menguruskan soal-soal kesejahteraan rakyat yang semakin meruncing.
Presidennya, Datuk Seri Ahmad Zahid Hamidi berkata, bagi tujuan tersebut, sebuah kabinet yang efektif mirip seperti ‘War Cabinet’ yang hanya memfokuskan proses pemulihan negara mendepani pandemik hendaklah dibentuk.
“Setelah negara mencapai imuniti kelompok dan keadaan memungkinkan untuk Pilihan Raya Umum ke-15 diadakan, maka kerajaan ini harus dibubarkan bagi menyerahkan semula mandat mutlak kepada rakyat.
“Bagi menjamin kestabilan dan kerjasama politik dicapai, tindakan menzalimi parti dan pimpinan lawan hendaklah dihentikan. Menggunakan agensi-agensi kerajaan untuk melemahkan lawan dalam mengekalkan kuasa tidak akan memberi apa-apa faedah kepada rakyat,” jelas Zahid melalui satu kenyataan sebentar tadi.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua jam potong gelang besi di tangan pesakit
Oleh NUR ANATI JUHARI

16 Ogos 2021, 9:31 pm
ALOR SETAR – Sepasukan anggota Balai Bomba dan Penyelamat (BBP) Alor Setar membantu kakitangan Hospital Sultanah Bahiyah (HSB) memotong gelang pada tangan seorang pesakit lelaki di hospital itu pada pagi ini.
Kakitangan HSB dikatakan cuba untuk mengeluarkan gelang jenis besi pada tangan pesakit yang terlantar tersebut, namun gagal sebelum menghubungi pihak bomba.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, pihaknya menerima panggilan khidmat khas itu pada pukul 9.47 pagi.
“Sebaik tiba di lokasi pada pukul 9.53 pagi, terdapat seorang pesakit dengan gelang pada tangan kanannya dan ia perlu dipotong atas arahan pihak Kementerian Kesihatan (KKM).
“Sebelum berurusan dengan pesakit terbabit, anggota bertugas diarahkan memakai peralatan perlindungan peribadi (PPE) lengkap dan memotong gelang itu menggunakan peralatan khas,” katanya ketika dihubungi di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tiada lagi gaji, Annuar jadi sukarelawan PriVo
Oleh SITI AMINAH MOHD YUSOF

16 Ogos 2021, 10:44 pm
PETALING JAYA – Ahli Parlimen Ketereh, Tan Sri Annuar Musa telah mendaftar sebagai Sukarelawan Prihatin atau Prihatin Volunteer (PriVo) dan akan memulakan tugasnya esok.
Beliau dalam ciapan di laman Twitter turut menunjukkan gambar kad keahlian sukarelawan PriVo yang merupakan satu daripada inisiatif di bawah kementerian yang pernah diterajuinya sebelum ini.
“Ya tiada lagi riders (pengiring) tiada lagi pengawal peribadi, tiada lagi gaji. Tapi bagi saya itu semua pinjaman.
“Apa yang akan datang? Berkhidmat kepada rakyat seperti biasa. Saya mahu terus membantu yang miskin, gelandangan dan mereka yang memerlukan. Esok saya mula insya-Allah,” tulisnya hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Enggan jadi ‘penyanyi kosong’, Ayu Damit sambung belajar di ASWARA
Oleh MOHAMMAD SHAHEMY AZMI

16 Ogos 2021, 8:31 pm
PETALING JAYA – Biarpun sudah bergelar seorang penyanyi profesional, Ayu Damit masih gigih untuk menuntut ilmu apabila bakal menyambung pengajian pada peringkat Ijazah Sarjana Muda dalam program Asasi Seni Kreatif di Akademi Seni Budaya dan Warisan Kebangsaan (ASWARA).
Berkongsi kepada Kosmo!, Ayu atau nama penuhnya Norayu Damit, 32, berkata dia berasa teruja apabila ditawarkan untuk menyambung pengajian dalam bidang berkaitan kariernya sebagai penyanyi kerana tidak mahu bergelar ‘penyanyi kosong’.
“Alhamdulillah. Kalau ikutkan saya sudah menerima surat tawaran untuk mengikuti pengajian di ASWARA beberapa minggu lalu, namun saya terlepas pandang surat yang dikirim menerusi emel.
“Saya pun sudah menghadiri sesi temu duga baru-baru ini dan akan menyambung pengajian dalam masa terdekat selama tiga semester (setahun). Insha-Allah,” katanya teruja.
Kata Ayu, dia terfikir untuk menyambung pengajian walaupun selepas sekian lama bergelar penyanyi kerana merasakan dia perlu mempunyai ilmu dalam bidang muzik dan dapat menggunakan ilmu tersebut untuk menjadi seorang penyanyi yang baik.
“Sejujurnya saya tidak mempunyai asas ilmu dalam bidang muzik. Mana tahu suatu hari nanti saya dapat menjadi seperti guru vokal, Datuk Syafinaz Selamat?

“Saya merasakan ilmu itu sangat penting untuk menjadikan seseorang itu berjaya dalam karier yang diceburi mereka,” jelasnya kepada Kosmo!
Bertanya tentang pandangan suaminya, Syed Fauzi Syed Baharuddin, Ayu berkata suaminya itu tidak mempunyai apa-apa halangan apabila dia mengambil keputusan untuk menyambung pelajarannya.
“Tapi suami ada ingatkan supaya pandai membahagikan masa. Sebab dia tahu saya banyak melakukan pelbagai pekerjaan. Mana nak uruskan perniagaan kek pisang, kuih bahulu dan ladang cili,” katanya.
Dalam pada itu, Ayu percaya usahanya itu mampu menjadi inspirasi kepada orang lain supaya tidak pernah sesekali jemu untuk menuntut ilmu dan berharap dapat menghabiskan pengajiannya. -K! ONLINE


Tak tidur fikir nasib abang hilang di laut
Oleh MASTURAH SURADI

16 Ogos 2021, 8:58 pm
KOTA TINGGI – Keluarga nelayan yang terlibat insiden bot karam di perairan Tanjung Sedili di sini tidak tidur malam kerana terlalu bimbang memikirkan keselamatan abang sulung mereka.
Adik kepada Mohd. Norizan Jusoh, 38, yang mahu dikenali sebagai Nisah, 35, berkata, abangnya yang masih belum berumah tangga menetap di rumah orang tuanya di Kampung Teluk Jeri Luar.
Katanya, abangnya turun ke laut kira-kira pukul 6.30 petang sebelum mendapat berita berkenaan bot karam itu pada pukul 11 malam.
“Semalam abang keluar ke laut kira-kira pukul 6.30 petang. Pada pukul 7.45 angin sudah mula bertiup kuat. Ketika bot karam abang sempat hubungi saya tapi tak berapa dengar.
“Kemudian saya hubungi kembali dia untuk bertanya mereka selamat atau tidak. Ketika itu abang maklumkan dia selamat dan sedang menunggu bantuan. Masa tu bot sudah karam,” katanya kepada pemberita di sini hari ini.
Jelasnya, kini abangnya bersama seorang lagi nelayan Abdul Halim Ghani, 50, kini sedang dirawat di Hospital Kota Tinggi (HKT) ekoran terlalu banyak tertelan air laut.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


55 bertempiaran stor kedai serbaneka terbakar
Oleh MUHAMMAD ZIKRI

16 Ogos 2021, 8:46 pm
PONTIAN – Pelanggan yang sedang membeli barangan keperluan di sebuah kedai Serbaneka RM2 di Pusat Perdagangan Pontian atau Tambak di sini terkejut dengan kejadian kebakaran yang berlaku pada petang tadi.
Dianggarkan sekitar 40 orang pelanggan berada di premis tersebut dan 15 pekerja bertempiaran melarikan diri apabila stor barangan terpakai berukuran 14 kaki x 16 kaki tiba-tiba terbakar.
Ketua Balai Bomba dan Penyelamat, Balai Bomba Pontian Baru, Penolong Penguasa Bomba, Mahadir Mamat berkata, pihaknya menerima panggilan kecemasan pada pukul 3.56 petang.
“Sebaik sahaja Pasukan Keluaran Operasi ( PKO ) tiba memang benar terdapat kebakaran disebuah melibatkan bahagian stor barangan terpakai yang terkunci ketika kejadian tersebut,” katanya dalam satu kenyataan di sini hari ini.
Mahadir yang bertindak sebagai Komander Operasi berkata, kemusnahan dianggarkan lebih kurang 40 peratus dari keseluruhan bangunan setingkat terbabit. -K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Zahid tidak pernah namakan dirinya sebagai Perdana Menteri
Oleh MOHD RASDAN AHMAD

16 Ogos 2021, 10:54 pm
PETALING JAYA – Presiden UMNO, Datuk Seri Ahmad Zahid Hamidi mendedahkan beliau tidak pernah menamakan dirinya sendiri sebagai calon Perdana Menteri selepas jawatan nombor satu negara itu dilepaskan oleh Tan Sri Muhyiddin Yassin hari ini.
Jelas Zahid, beliau sebagai manusia biasa, pastinya tidak dapat menyembunyikan perasaan terhiris apabila pelbagai tuduhan dan tohmahan dilemparkan ke atas dirinya sepanjang kemelut politik yang berlaku ini.
“Demi kepentingan rakyat dan negara ketahuilah, saya tidak pernah terlintas untuk menamakan diri saya sebagai calon Perdana Menteri walaupun mengepalai sebuah parti terbesar.
“Justeru, UMNO sebagai sebuah parti yang mempunyai pengalaman luas dan panjang dalam mentadbir negara, akan mempertimbangkan beberapa calon. Sehubungan itu, saya mengharapkan kerjasama serta sokongan semua Ahli-Ahli Parlimen,” jelasnya melalui satu kenyataan sebentar tadi.
Tambah Ahli Parlimen Bagan Datuk itu lagi, beliau ingin menyeru kepada seluruh ahli dan kepimpinan UMNO di semua peringkat untuk mengenepikan segala perbezaan dan kembali bertaut demi menjayakan agenda rakyat dan negara ini.- K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Presiden Afghanistan larikan diri untuk elak pertumpahan darah
Oleh KOSMO!

16 Ogos 2021, 8:30 pm
KABUL, AFGHANISTAN – Presiden Ashraf Ghani melarikan diri dari Afghanistan untuk mengelakkan daripada berlakunya pertumpahan darah, lapor akhbar The Sun semalam.
Ashraf yang tidak mendedahkan lokasi sebenarnya buat masa ini berkata, beliau percaya lebih ramai pejuang Afghanistan akan mati dan Kabul bakal musnah sekiranya beliau kekal berada di negara itu.
“Taliban telah menang dan kini bertanggungjawab ke atas kehormatan, harta benda dan hak asasi rakyat  Afghanistan.
“Saya berdepan pilihan sukar iaitu antara berperang dengan pejuang  Taliban atau meninggalkan negara tercinta yang telah saya curahkan bakti untuk melindunginya sejak  20 tahun lalu,” katanya dalam satu kenyataan di Facebook.
Ashraf dilaporkan meninggalkan Kabul dan menuju ke Tajikistan, 24 jam selepas beliau menyampaikan ucapan kepada penduduk Afghanistan dan berharap untuk terus berjuang buat negara itu.
Kemaraan pantas tentera Taliban memaksanya untuk meninggalkan Afghanistan.

Taliban sebelum itu menuntut agar Ashraf meletak jawatan sebagai sebahagian daripada rundingan untuk memastikan peralihan kuasa secara aman apabila mereka memasuki  Kabul bagi mengelakkan sebarang kekacauan dan pertumpahan darah di ibu kota tersebut.
Kumpulan  Taliban telah menguasai bandar Kabul selepas kerajaan Afghanistan tumbang pada kelmarin dan mengisytiharkan ‘kemenangan’ mereka selepas hanya 10 hari pertempuran.
Situasi itu mengejutkan dunia kerana kemaraan kumpulan Taliban yang pantas, beberapa minggu selepas tentera Amerika Syarikat, Britain dan Pertubuhan Perjanjian Atlantik Utara (NATO) meninggalkan negara itu. – AGENSI


Bangunan Pustakmar TLDM terbakar
Oleh ZAKI SALLEH

16 Ogos 2021, 8:05 pm
LUMUT – Satu kejadian kebakaran berlaku di Pangkalan Tentera Laut Diraja Malaysia (TLDM) di sini melibatkan bangunan Pusat Taktikal Maritim (Pustakmar).
Pihak bomba menerima panggilan kecemasan berhubung kejadian itu pada pukul 6.53 petang.
Jurucakap Bilik Gerakan Jabatan Bomba dan Penyelamat negeri Perak memberitahu, sepasukan anggota bersama jentera dari Balai Bomba dan Penyelamat (BBP) Seri Manjung telah dikejarkan ke lokasi kejadian.
“Sebaik bomba tiba, asap tebal dilihat di dalam bangunan tersebut.
“Operasi pemadaman sedang dijalankan dan turut dibantu jentera dari BBP Sitiawan,” ujar jurucakap tersebut.
Operasi diketuai Penolong Kanan Penguasa Bomba (PKPgB) Shuib Idris. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Kampung Luit kena PKPD
Oleh AMREE AHMAD

16 Ogos 2021, 7:45 pm
PUTRAJAYA – Seluruh penduduk Kampung Luit dalam Daerah Maran di Pahang bakal dikenakan Perintah Kawalan Pergerakan Diperketatkan (PKPD) yang bermula pada Rabu hingga 31 Ogos ini.
Perkampungan itu dilaksanakan PKPD susulan kes indeks tinggal di Batu 42 yang mengadu hilang selera makan selain mengalami gejala batuk, demam dan sakit tekak sejak 4 Ogos lalu.
Ketua Pengarah Keselamatan Negara, Majlis Keselamatan Negara (MKN), Jabatan Perdana Menteri, Datuk Rodzi Md. Saad berkata, selebihnya ialah enam lokaliti lagi di Tawau, Sabah melibatkan Kampung Mentadak Baru, Kampung Sri Aman, Kampung Hidayat, Taman Semarak Jaya serta Lorong Damai dan Lorong Haji Marzuki di Jalan Damai.
Dalam pada itu, tambah Rodzi, dua lokaliti masing-masing terletak di Sarawak dan Pahang yang sepatutnya berakhir PKPD esok, namun disambung lagi membabitkan Kuarters Pekerja Ladang Palmlyn, Mukah, Sarawak dan Kampung Temalian, Mukim Ulu Dong, Daerah Raub, Pahang.
Bagaimanapun kata beliau, sejumlah 10 lokaliti di lima negeri ditamatkan PKPD serentak esok seperti dijadualkan antaranya ialah di Kampung Bintawa Hilir, Bahagian Kuching, Sarawak; manakala di Kelantan pula melibatkan dua lokaliti iaitu Kampung Tok Sadang, Mukim Badang, Jajahan Kota Bharu dan Kampung Belian, Mukim Sungai Pinang, Jajahan Tumpat.
Begitu juga dua lokaliti lagi yang sudah lama dikenakan PKPD di Terengganu sejak 21 Julai lalu iaitu Bandar Cheneh Baru dan Felda Neram dalam Mukim Bandi, Daerah Kemaman; selain di Pahang, empat lokaliti dalam Daerah Raub iaitu Kampung Bedu dan Kampung Pamah Kulat, Mukim Ulu Dong serta Sungai Klau dan Sungai Chalit, Mukim Raub.

Di Sabah, dua lokaliti dalam Daerah Beaufort, Bahagian Pedalaman turut tamat esok setelah dilaksanakan PKPD sejak 4 Ogos lalu iaitu di Kampung Selagon dan Kampung Binsulok. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


‘Saya kejar dia sambil menangis’
Oleh SITI AMINAH MOHD YUSOF

16 Ogos 2021, 7:56 pm
PETALING JAYA – Video memaparkan kisah seorang mangsa ragut yang berkongsi momen dia kehilangan rantai emas pemberian kakaknya menyentuh hati ramai pengguna laman Twitter hari ini.
Pemilik bengkel motosikal di Taman Setia Rawang itu berkata, rantai leher tersebut mempunyai nilai sentimental kerana ia diberi ketika kakaknya ingin melangkah keluar dari rumah selepas melangsungkan perkahwinan.
“Bangsa saya tidak mahu cakap kerana dia anak Malaysia saya pun anak Malaysia. Saya kejar dia sambil menangis. Tetapi tidak mampu. Motosikal dia laju dan ketika itu saya bawa Honda EX5.
“Selepas itu saya jumpa satu kedai di lokasi berdekatan ada CCTV (rakaman televisyen litar tertutup). Tapi saya tidak mahu siarkan kepada umum. Orangnya tidak nampak. Tetapi nampak motosikal dan beg Grab,” katanya dalam tiga siri video yang dimuat naik pemilik akaun Twitter bernama @Rudyakhbar.
Katanya, kejadian berlaku kira-kira pukul 11.20 pagi kelmarin ketika dia menghubungi seorang pelanggan dan berharap video yang telah diulang kicau lebih 22,000 kali tersebut tular hingga sampai kepada ‘rider’ berkenaan.
“Memang saya marah tapi saya fikir mungkin situasi dia susah sebab musim pandemik ini semua orang susah. Pendapatan kurang. Jadi kalau awak susah saya boleh tolong bayar RM500 cuma bagi balik rantai itu.

“Awak boleh datang bengkel saya. Kedai saya tiada CCTV jangan risau. Awak boleh tinggalkan di sini dan beri nombor akaun. Walau apa-apa situasi jangan samun. Saya mahu awak insaf dan menyesal,” ujarnya.
Lelaki itu turut memberitahu, dia tidak pernah mengibarkan bendera sama ada di rumah atau kedai dan begitu teringin melakukannya sempena bulan kemerdekaan tahun ini.
“Pada musim Covid-19 saya tengok petugas barisan hadapan abang polis, jururawat, doktor semua saya pun rasa letih dan hormat mereka. Tetapi bila jadi begini saya rasa kita belum merdeka kerana diancam perompak dan rasa tidak bebas untuk memakai barang perhiasan,” katanya.
Sementara itu, seorang pengguna Twitter menggunakan akaun bernama @Danielzaidi berkata, dia merupakan pelanggan tetap pemilik bengkel tersebut dan menyifatkan lelaki itu seorang yang jujur.
“Setiap bulan aku akan hantar motosikal aku di bengkel dia untuk servis. Abang ini memang seorang yang bercakap jujur. Baik hati. Lemah lembut. Tengok dari reaksi mukanya dah tahu rantai itu amat bermakna bagi dia. Tuhan merahmati awak abang,” tulisnya.
“Walaupun tengah koyak, dia tetap tenang tiada maki hamun, tiada sentuh isu sensitif. Mentaliti kelas pertama. Hormat,” puji @muhdnaqibr.
Dalam pada itu, Grab Malaysia dalam satu hantaran maklum balas di Twitter berkata, pihaknya akan bekerjasama dengan pihak berkuasa berhubung perkara tersebut.
“Hai Rudy, perkara ini sudah dilaporkan oleh mangsa kepada pihak berkuasa. Kami akan bekerjasama dengan pihak berkuasa untuk tindakan susulan. Harap maklum,” ciapnya hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


China sedia jalin hubungan baik dengan Taliban
Oleh KOSMO!

16 Ogos 2021, 7:15 pm
BEIJING – China sedia menjalin hubungan yang lebih ‘akrab dan bekerjasama’ dengan Afghanistan, kata seorang jurucakap pemerintah hari ini setelah kumpulan Taliban menguasai negara itu.
Beijing berusaha untuk mengekalkan hubungan tidak rasmi dengan Taliban sepanjang pengunduran tentera Amerika Syarikat (AS) dari Afghanistan.
Pengunduran AS mendorong kemaraan pejuang Taliban yang menyaksikan mereka menawan ibu kota Afghanistan,  Kabul semalam.
China berkongsi sempadan sejauh 76 kilometer dengan Afghanistan.
Beijing sudah lama bimbang Afghanistan akan menjadi lokasi untuk kumpulan pemisah minoriti Uighur melancarkan serangan ke wilayah Xinjiang.
Bagaimanapun, delegasi peringkat tinggi Taliban bertemu dengan Menteri Luar China, Wang Yi di Tianjin pada bulan lalu dan berjanji bahawa Afghanistan tidak akan digunakan sebagai pangkalan pemberontakan.

Sebagai pertukaran, China menawarkan sokongan ekonomi dan pelaburan untuk pembinaan semula Afghanistan.
Hari ini China mengatakan bahawa  ia mengambil peluang untuk mempererat hubungan dengan Afghanistan.
“Taliban berulang kali menyatakan harapan  untuk meningkatkan hubungan baik dengan China  dan mereka menantikan penyertaan China dalam pembangunan semula Afghanistan.
“Kami mengalu-alukan tawaran ini. China menghormati hak rakyat Afghanistan untuk menentukan nasib mereka sendiri dan bersedia untuk terus membangun,” kata jurucakap kementerian luar, Hua Chunying kepada wartawan.
Beliau meminta Taliban ‘memastikan peralihan kuasa yang lancar’ dan menepati janji untuk mewujudkan ‘pemerintahan Islam secara terbuka dan inklusif’ di samping memastikan keselamatan rakyat Afghanistan serta warga asing.
Kedutaan China di Kabul tetap beroperasi, kata Chunying, walaupun Beijing mula memindahkan warga China dari negara itu beberapa bulan lalu ketika situasi keselamatan di Afghanistan semakin merosot. – AFP


Ketua kampung disaran curi lembu penduduk, pulangkan jika terima vaksin
Oleh KOSMO!

16 Ogos 2021, 7:30 pm
JAKARTA – Seorang ketua kecamatan di Jawa Timur mengakui memberi idea agar ketua-ketua kampung di kawasannya mencuri lembu penduduk yang enggan divaksin, lapor portal beritajatim.id, semalam.
Joko Suwarno yang merupakan  Ketua Kecamatan Batang-Batang, bagaimanapun berkata, beliau  memberitahu idea itu sebagai sekadar bahan gurauan ketika sesi perbincangan antara ketua kampung.
Menurut Joko, video tular yang memaparkan dirinya berkata begitu dirakam ketika peratusan vaksinasi Covid-19 di wilayah Sumanep sangat rendah.
“Memang saya ada beritahu ketua kampung untuk mencuri lembu peliharaan penduduk yang menolak vaksin tetapi dalam nada bergurau.
“Ini kerana pada ketika itu, mereka semua buntu bagaimana mahu menyuruh penduduk mengambil suntikan vaksin Covid-19,” jelas Joko.
Tambah Joko, dia memohon maaf atas keterlanjuran kata-katanya jika telah menyinggung mana-mana pihak.

“Maksud saya mencuri lembu itu bukan untuk keuntungan. Biasanya penduduk akan mengadu pada ketua kampung jika berlaku apa-apa musibah.
“Mungkin jika lembunya hilang, dia akan mengadu pada ketua kampung dan boleh diberi syarat perlu vaksin untuk dapatkan semula lembu mereka. Itu sahaja,” ujarnya. – Agensi


Kejar pesawat kerana tidak sanggup tinggal di Afghanistan
Oleh KOSMO!

16 Ogos 2021, 8:21 pm
KABUL – Satu rakaman memaparkan ratusan penduduk Afghanistan cuba mengejar pesawat yang meninggalkan negara itu tular di media sosial, semalam.
Menurut kemas kini laman Instagram dengan akaun bernama @samchui, tindakan nekad itu dilakukan kerana penduduk di situ ingin segera keluar dari Afghanistan yang kini sudah dikuasai oleh tentera Taliban.
“Kasihan, ramai yang cuba mengejar malah berpaut pada sayap kapal terbang yang meninggalkan Kabul kerana tidak sanggup lagi berada di Afghanistan.
“Lapangan terbang awam Kabul kini sudah ditutup dan laluan udara telah diserahkan kepada pihak tentera,” tulis keterangan video.
Kelmarin, tentera Taliban mengumumkan sudah merampas pentadbiran Afghanistan dan kini sedang menunggu transisi tampuk pemerintahan secara aman. – Agensi


Mei Kuan tinggalkan arena sukan
Oleh MUHAMMAD HELMEE RAMLI

16 Ogos 2021, 7:16 pm
PERSATUAN Badminton Malaysia (BAM) mengesahkan pemain beregu wanita negara, Chow Mei Kuan telah membuat keputusan untuk bersara daripada arena badminton dunia.
Meskipun persatuan sudah cuba melakukan apa yang termampu bagi memastikan dia terus kekal beraksi, namun pemain berusia 26 tahun itu tetap dengan pendiriannya.
Keputusan yang dilakukan Mei Kuan boleh dianggap sedikit mengejutkan memandangkan dia baru sahaja selesai menggalas tugas negara pada temasya Sukan Olimpik Tokyo 2020 baru-baru ini.
“Hari ini, Persatuan Badminton Malaysia sudah menerima surat peletakan jawatan daripada pemain beregu wanita, Chow Mei Kuan dan ia akan berkuat kuasa 15 September 2021.
“Pelbagai usaha sudah dilakukan bagi memujuk Mei Kuan agar terus kekal, namun dia sudah membuat keputusan muktamad untuk bersara daripada dunia sukan,” kata BAM menerusi satu kenyataan hari ini.
Justeru, badan induk sukan badminton tanah air itu menyatakan penghargaan terhadap sumbangan Mei Kuan selama ini selain mengucapkan selamat maju jaya buatnya.

Sepanjang bergelar pemain kebangsaan, Mei Kuan mengecapi beberapa kejayaan di pentas antarabangsa termasuk merangkul pingat emas bersama Vivian Hoo pada Sukan Komanwel 2018 di Gold Coast, Australia.
Menerusi pengumuman persaraan tersebut, Sukan Olimpik Tokyo 2020 mungkin menjadi kejohanan terakhir dalam karier buat pemain kelahiran Kuala Lumpur itu. – K! ONLINE


Segala urusan KDN tidak terganggu
Oleh AMREE AHMAD

16 Ogos 2021, 7:14 pm
PUTRAJAYA – Kementerian Dalam Negeri memberi jaminan bahawa semua petugas jabatan dan agensinya akan terus melaksanakan tugas sebagai penjawat awam yang profesional.
Ketua Setiausahanya, Datuk Wan Ahmad Dahlan Abdul Aziz berkata, pihaknya sentiasa gigih mengambil pendekatan yang diamanahkan seperti termaktub Perlembagaan Persekutuan.
“Sehubungan itu, pihak kementerian akan memastikan segala pengurusan dan pentadbiran awam terus berjalan lancar dan tidak terganggu,” katanya menerusi kenyataan di sini hari ini. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Belum ada waris tampil
Oleh NOOR HASLIZA NUSI

16 Ogos 2021, 7:50 pm
GEORGE TOWN – Polis sehingga petang ini belum menerima sebarang laporan daripada waris yang kehilangan ahli keluarga bagi membantu siasatan kejadian tiga individu rentung dalam kebakaran sebuah kereta di Jalan Masjid Negeri di sini awal pagi tadi.
Ketua Polis Daerah Timur Laut, Asisten Komisioner Soffian Santong berkata, pihaknya sedang berusaha mengenal pasti identiti ketiga-tiga mangsa berkenaan.
“Selagi identiti mangsa belum diperoleh, kita tidak boleh membuat sebarang kesimpulan ataupun andaian berhubung punca kejadian mahupun warganegara mangsa terbabit.
“Mayat mangsa yang dilaporkan terbakar sehingga 90 peratus kini masih berada di Hospital Pulau Pinang. Polis sedang berusaha mengesan waris terdekat mahupun kenalan mangsa serta saksi kejadian bagi membantu siasatan,” katanya kepada Kosmo! di sini sebentar tadi.  – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Senarai pemenang Liga Fantasi Kosmo! GW1
Oleh KOSMO!

16 Ogos 2021, 7:55 pm
Saingan Liga Fantasi Kosmo! minggu pertama (GW1) berakhir sebaik sahaja tamatnya saingan aksi pembukaan Liga Perdana Inggeris (EPL) melibatkan Tottenham Hotspur menentang Manchester City pada awal pagi semalam.
Lebih 5,000 peminat Fantasy Premier League (FPL) sudah mendaftar menyertai Liga Fantasi Kosmo! dengan persaingan cukup sengit.
Selepas panel pemilihan Kosmo! melakukan semakan mengikut terma dan syarat yang telah ditetapkan, lima pemenang dengan jumlah mata tertinggi mingguan akan menerima hadiah RM200 setiap seorang.
Para peserta Liga Fantasi Kosmo! yang mahu mengetahui senarai pemenang hadiah mingguan perlu mendapatkan akhbar Kosmo! esok (Selasa).
Pemenang yang tersenarai itu perlu menghubungi Media Mulia Sdn. Bhd. di talian 03-7455 6488/6439 dalam minggu ini untuk proses menuntut hadiah kemenangan masing-masing.
Kepada pembaca Kosmo! yang terlepas peluang menyertai GW1, peluang untuk anda sertai Liga Fantasi Kosmo! masih terbuka dan boleh berbuat demikian dengan mengikuti platform media sosial Kosmo!. – K! ONLINE


APMM usir 9 bot Indonesia ceroboh perairan Pulau Pinang
Oleh MOHD SYALMIZI HAMID

16 Ogos 2021, 7:11 pm
GEORGE TOWN – Maritim Malaysia (APMM) Pulau Pinang mengusir sembilan buah bot nelayan Indonesia yang menceroboh perairan negara ini dalam tempoh tiga hari pada Khamis hingga kelmarin.
Kesemua bot itu diusir Kapal Maritim Kimanis yang melaksanakan rondaan Ops Benteng/Ops Tanjung di sekitar Pulau Kendi dekat sini.
Pengarah Maritim negeri, Kepten Maritim Abd. Razak Mohamed berkata, bot pertama bersama empat kru termasuk tekong diusir sekitar 28 batu nautika barat daya Pulau Kendi kira-kira pukul 2.30 petang pada Khamis.
Menurutnya, pada keesokan harinya sekitar pukul 12.30 tengah hari, lima buah bot nelayan bersama 15 kru dikesan dan telah diusir keluar pada kedudukan di antara 55 ke 59 batu nautika barat daya Pulau Kendi.
“Kelmarin, tiga buah bot nelayan asing dikesan dan diusir keluar pada kedudukan 43 batu nautika barat daya Pulau Kendi sekitar pukul 4.20 petang.
“Kesemua bot itu diusir secara membayangi sehingga ke sempadan perairan Malaysia-Indonesia,” katanya dalam satu kenyataan hari ini.

Menurut Abd. Razak, pengusiran nelayan asing itu merupakan tindakan semasa dalam mencegah dan mengekang penularan Covid-19 khususnya melalui kes import yang dibawa oleh warga asing.
Beliau berkata, orang awam dan komuniti maritim diminta bekerjasama membanteras aktiviti jenayah dan kemasukan pendatang asing tanpa izin dengan menyalurkan maklumat ke talian NTF 011-6251 1123 atau Pusat Operasi Maritim Negeri Pulau Pinang di talian 04-2626146. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Muhyiddin telah berusaha selamatkan rakyat
Oleh ZULKIFLI MANZOR

16 Ogos 2021, 5:43 pm
PETALING JAYA – Ahli Parlimen Pagoh, Tan Sri Muhyiddin Yassin menegaskan beliau telah melakukan apa yang beliau fikirkan perlu untuk menyelamatkan nyawa rakyat jelata daripada wabak Covid-19.
Beliau yang juga Presiden Parti Pribumi Bersatu Malaysia (Bersatu) berkata, ia termasuk menentukan rakyat ada makanan di atas meja dan nyawa mereka selamat.
“Ini adalah aspek terpenting dalam kehidupan sesebuah negara. Mungkin saya diangkat ke darjat ini (Perdana Menteri) untuk tujuan itu agaknya.
“Seperti yang dapat kita lihat pentadbiran kerajaan kita walaupun dalam sukar masih mampu untuk diteruskan. Kita meneliti bagaimana kita hendak membantu rakyat dan kesan Covid-19 cukup mendalam,” katanya dalam satu video yang dimuatnaik di laman Facebook miliknya.
Muhyiddin yang mengumumkan peletakan jawatan sebagai Perdana Menteri hari ini berkata, beliau sanggup bercakap apa yang benar walaupun pahit.
Menurutnya, Allah S.W.T mengkehendaki umatnya bercakap benar dan melakukan apa yang betul iaitu melawan kejahatan.

“Kalau kita berpegang pada hukum sebegini, InsyaAllah hidup kita selamat. Jawatan ada amanah itu berat. Sebab itu saya kena buat betul.
“Betul bukan saya rasa betul, tapi Allah kata ini yang betul. Kita tidak lakukan apa yang kita rasakan betul, tetapi kita lakukan apa yang betul. Mungkin kita rasa itu betul, tetapi Allah kata itu tidak betul. Saya berpandu pada itu,” katanya.
Terdahulu, katanya, beliau seorang manusia yang mengikut peraturan dan tunduk kepada Perlembagaan Negara apabila mengangkat sumpah sebagai Perdana Menteri.
“Saya telah berjanji bahawa saya akan menjunjung Perlembagaan Negara, instituasi diraja dan sebagainya,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Guan Eng tidak maklum ada jumpa individu berhubung projek
Oleh NUZULSHAM SHAMSUDDIN

16 Ogos 2021, 6:06 pm
KUALA LUMPUR – Saksi pendakwaan ketiga, Datuk Lim Hock Seng memberitahu Mahkamah Sesyen di sini hari ini bahawa Lim Guan Eng tidak memaklumkan mengenai pertemuannya dengan seorang individu yang dikenali sebagai Datuk Zarul berhubung projek pembinaan jalan utama dan terowong di Pulau Pinang.
Hock Seng ,73, berkata, pada 26 Januari 2011 melalui mesyuarat Majlis Mesyuarat Kerajaan (MMK), Guan Eng hanya memaklumkan bahawa sebuah syarikat swasta ingin menerokai pembinaan projek terowong di negeri itu namun bekas Menteri Kewangan itu tidak menjelaskan nama syarikat dengan lebih terperinci.
“Dalam mesyuarat MMK tersebut, beliau (Guan Eng) tidak menyatakan berjumpa atau berunding… tapi cuma menyatakan ada sebuah syarikat hendak terokai pembinaan projek terowong di Pulau Pinang,” katanya.
Beliau berkata demikian ketika menjawab soalan tambahan Timbalan Pendakwa Raya Wan Shahahruddin Wan Ladin sejauh mana pengetahuanya mengenai pertemuan Guan Eng dan Datuk Zarul.
Dalam pada itu, saksi itu turut memaklumkan bahawa dia juga tidak mempunyai pengetahuan secara rasmi mengenai perbincangan antara Guan Eng dan Datuk Zarul di sebuah hotel di Kuala Lumpur mengenai projek di Pulau Pinang.
Perbicaraan di hadapan Hakim Azura Alwi bersambung lagi Rabu ini.

Mengikut pertuduhan pindaan pertama, Guan Eng, 61, didakwa sebagai seorang pegawai badan awam iaitu Ketua Menteri Pulau Pinang telah menggunakan kedudukannya untuk menerima suapan bagi dirinya sendiri wang berjumlah RM3.3 juta dengan mengambil tindakan bagi membantu syarikat milik Datuk Zarul Ahmad Mohd. Zulkifli yang dilantik untuk melaksanakan Projek Pembinaan Jalan-Jalan Utama dan Terowong di Pulau Pinang yang bernilai RM6.3 bilion. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


MOT putuskan dalam tempoh terdekat
Oleh KOSMO!

16 Ogos 2021, 5:57 pm
Oleh PETAH WAZZAN ISKANDAR
PUTRAJAYA – Jabatan Pengangkutan Jalan (JPJ) akan membawa isu melibatkan penutupan semua institusi memandu (IM) sejak 1 Jun lalu akibat Covid-19, yang menyebabkan ramai pihak terjejas ke peringkat Kementerian Pengangkutan (MOT) tidak lama lagi.
Ketua Pengarahnya,  Datuk Zailani Hashim berkata, pihaknya menyedari isu terbabit yang dilihat sebagai satu perkara yang serius dan perlu diambil perhatian bagi membolehkan perkara berbangkit dapat diatasi.
Katanya, pihaknya mengambil maklum perkara melibatkan penutupan IM yang menyebabkan ramai pihak berkaitan terjejas bagi mendapat latihan dan lesen memandu.
“Jika ditanya kepada saya, adalah logik dan wajar IM dibuka namun perlu diingatkan, JPJ hanyalah agensi pelaksana dan keputusan membenarkan operasi adalah di peringkat kementerian dan kerajaan kerana semua perkara berkaitan mempunyai tatacara dan prosedur yang perlu dituruti.
“Saya akan bawa perkara ini ke peringkat kementerian bagi mencari kaedah terbaik untuk semua dan biarlah perkara ini, kementerian yang akan mengeluarkan sebarang kenyataan susulan perkara ini dalam tempoh terdekat,” katanya dalam sidang akhbar secara maya hari ini.

Beliau berkata demikian ketika diminta mengulas laporan Kosmo! mengenai lebih setengah juta individu di negara ini terjejas apabila mereka terpaksa menangguhkan hasrat untuk memiliki lesen memandu kerana semua IM masih ditutup sejak 1 Jun lalu akibat Covid-19.
Daripada jumlah itu, hampir 80 peratus adalah lepasan Sijil Pelajaran Malaysia (SPM) dan golongan belia yang kini amat memerlukan lesen memandu terutamanya untuk memudahkan mereka keluar bekerja. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


70 maut, puluhan masih hilang selepas banjir di Turki
Oleh KOSMO!

16 Ogos 2021, 6:20 pm
ISTANBUL, Turki – Seramai 70 orang terkorban dan 47 yang lain masih hilang selepas banjir kilat melanda rantau di pesisir Laut Hitam  minggu lalu, kata beberapa pegawai hari ini.
Angka korban terus meningkat sepanjang hujung minggu lalu selepas pasukan menyelamat menyelongkar serpihan yang ditinggalkan setelah banjir  di kawasan paling teruk terjejas surut.
Lebih 40 buah kampung masih terputus bekalan elektrik, manakala sebilangan kawasan tiada bekalan air, demikian menurut perkhidmatan pengurusan bencana dan kecemasan.
Pasukan-pasukan kecemasan turut mendirikan pemancar telefon bimbit sementara untuk membantu komunikasi.
Kemusnahan akibat banjir di rantau utara Turki itu berlaku ketika negara itu berjaya mengawal beratus-ratus kebakaran hutan yang meragut lapan nyawa dan memusnahkan kawasan hutan luas di selatan negara itu.
Pada Sabtu lalu, lima petugas Rusia dan tiga warga Turki terbunuh apabila pesawat pemadam api Rusia yang mereka naiki terhempas di kawasan pergunungan di selatan negara itu.

Sementara itu, saintis-saintis berkata, bencana alam seperti kebakaran hutan dan banjir menjadi semakin buruk serta  kerap akibat impak pemanasan global yang berpunca daripada  pencemaran. – AFP


Zulkifli mahu lebih aktif di YouTube jawab soalan agama
Oleh SITI AMINAH MOHD YUSOF

16 Ogos 2021, 6:11 pm
PETALING JAYA – Bekas Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad Al-Bakri menyatakan hasrat untuk lebih aktif di saluran YouTube dan Twitter selepas tugasnya sebagai menteri berakhir hari ini.
Menurutnya, beliau turut mahu kembali dalam arena penulisan buku selain menyampaikan kuliah dan menjawab soalan-soalan agama daripada khalayak.
“Alhamdulillah, amanah yang saya terima dengan lantikan oleh Seri Paduka Baginda Yang di-Pertuan Agong sebagai senator dan menteri adalah tanggungjawab dan penghormatan yang dilaksanakan sedaya upaya.
“Mohon maaf atas segala kekurangan dan kelemahan saya sepanjang 17 bulan enam hari ini. Terima kasih kepada semua rakyat Malaysia. Saya sayang anda semua,” tulisnya menerusi hantaran di laman Twitter sebentar tadi.
Ahli The Muslim Council of Elders, Emiriyah Arab Bersatu itu berkata, Terjemahan Sahih al-Bukhari, Tafsir al-Qur’an al-Bayan dan Terjemahan al-Quran versi al-Bayan adalah hadiah buat seluruh umat Islam sekali gus menempa sejarah dalam pentadbiran Kerajaan Persekutuan kini sedang dalam urusan percetakan.
“Semua inisiatif kerajaan sepanjang 2002-2021 akan dibentangkan dalam minggu ini, insya-Allah. Rakyat perlu tahu ke mana setiap sen zakat, infak, wakaf yang mereka salurkan melalui kami.

“RM591.9 juta telah diagihkan bermula Mac 2020 hingga hari ini melalui inisiatif #Musaadah sejak bermulanya pandemik Covid-19 oleh agensi-agensi agama di bawah tanggungjawab saya. Saya minta mereka teruskan walaupun saya telah tiada,” katanya.
Zulkifli mencatat sejarah tersendiri apabila menjadi mufti pertama di negara ini dilantik sebagai menteri.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bangunan Pusat Ilmu Falak Sheikh Tahir tidak selamat
Oleh SAFINA RAMLI

16 Ogos 2021, 5:46 pm
BALIK PULAU – Bangunan Pusat Ilmu Falak Sheikh Tahir di Jalan Pantai Acheh di sini dilaporkan tidak selamat untuk diduduki ekoran berlaku kejadian batu menggelongsor dari tebing sehingga menyebabkan tanah runtuh di kawasan itu hari ini.
Dalam kejadian kira-kira pukul 2.30 petang itu, tiga batu besar dikatakan menggelongsor ke atas jalan raya selepas hujan lebat lebih sejam di kawasan lereng bukit berkenaan.
Ketua Balai Bomba dan Penyelamat Balik Pulau, Mohd. Faris Idris berkata, pemantauan awal pihaknya mendapati bangunan pusat falak itu tidak selamat untuk diduduki melainkan dengan kelulusan pihak berwajib.
“Kerja-kerja pembersihan sedang dijalankan oleh Jabatan Kerja Raya di lokasi terlibat dan mungkin memakan masa sekitar satu atau dua hari,” katanya kepada pemberita hari ini.
Menurut Mohd. Faris, laluan utama penduduk di sekitar Jalan Pantai Acheh ditutup sementara waktu bagi memberi laluan kepada kerja-kerja pembersihan. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita dikecam rakam suami basuh tuala wanita kotor
Oleh KOSMO!

16 Ogos 2021, 6:30 pm
JAKARTA – Satu rakaman video memaparkan seorang lelaki membasuh tuala wanita yang sudah digunakan oleh isterinya menjadi bahan bualan di media sosial, lapor portal berita Suara.com, semalam.
Menerusi paparan video tersebut, lelaki itu kelihatan bersungguh-sungguh mencuci kotoran darah haid yang melekat pada tuala wanita isterinya.
“Saya tidak tahu betapa beruntungnya diri sebagai isteri apabila memiliki suami yang merendah diri seperti anda.
“Saya malu kerana sebagai wanita tidak secermat ini dalam mengendalikan barang buangan dan kotoran peribadi,” tulis keterangan pada klip  video itu.
Bagaimanapun, video tersebut mendapat kecaman netizen yang menganggap wanita itu pemalas, pengotor dan menjatuhkan maruah suami apabila memuat naik rakaman yang kurang sopan seperti itu.
“Malu tetapi tetap dimuat naik ke media sosial untuk tatapan orang ramai. Isteri tidak kenang budi,” komen seorang pengguna media sosial.

“Saya tidak akan mengizinkan suami membasuh tuala wanita walaupun jika dia mahu melakukannya. Ia bukan perbuatan yang membanggakan,” tulis seorang lagi pengguna media soal. – Agensi


Ku Li calon terbaik pengganti PM – Pakar
Oleh MOHD RASDAN AHMAD

16 Ogos 2021, 6:30 pm
PETALING JAYA – Ahli Parlimen Gua Musang, Tengku Razaleigh Hamzah merupakan calon terbaik bagi menggantikan jawatan Perdana Menteri selepas perletakan jawatan Ahli Parlimen Pagoh, Tan Sri Muhyiddin Yassin semalam.
Pensyarah Sains Politik Pusat Pengajian Jarak Jauh Universiti Sains Malaysia (USM), Prof. Dr. Ahmad Fauzi Abdul Hamid menyifatkan veteran UMNO tersebut adalah pilihan tepat bagi menggantikan Presiden Bersatu itu yang telah hilang majoriti.
“Bagi saya Ku Li adalah calon tepat kerana kepimpinan beliau dalam UMNO selama ini telah terbukti. Beliau juga dikenali ramai terutamanya di peringkat antarabangsa setaraf bekas Perdana Menteri, Tun Dr. Mahathir Mohamad.
“Paling penting, beliau juga dihormati oleh semua parti termasuk DAP dan PKR kerana kewibawaan beliau dalam politik selama ini. Ku Li juga di dalam UMNO adalah individu paling bersih tidak seperti Ahli Parlimen yang lain,” jelasnya kepada Kosmo! semalam.
Jika dihitung berkenaan umur Ku Li yang menginjak 84 tahun ketika ini, jelas Fauzi faktor umur tidak timbul dan tidak perlu dibahas. Malaysia katanya sebelum ini pernah melantik kembali Mahathir pada usia 92 tahun. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Rider Food Panda rasa selamat terima vaksin
Oleh ZAKI SALLEH

16 Ogos 2021, 6:36 pm
IPOH – Dipilih menjadi antara penghantar makanan (rider) Food Panda sebagai penerima vaksin Covid-19 sangat melegakan kerana tugas harian yang memerlukan bertemu dengan orang ramai.
Selain lebih rasa selamat, ia juga menyuntik keyakinan untuk keluar bekerja tambahan pula khidmat pengantar makanan amat diperlukan.
Khairul Izham Musa, 27, yang bekerja secara sambilan kini merasa lega berbanding sebelumnya apabila sering menanti bilakah untuk mendapatkan tarikh temujanji.
“Saya dan rakan lain memang selalu berjaga-jaga kerana bimbang sekiranya dijangkiti atau menjadi kontak rapat.
“Ini kerana setiap hari kita menghantar makanan dan tak tahu sama ada pelanggan pun selamat atau tidak,” ujarnya.
Khairul Izham menjadi antara 50 petugas Food Panda di bandar ini yang menerima dos pertama suntikan di Pusat Pemberian Vaksin (PPV) Klinik Briged Utara Pasuakn Gerakan Am (PGA) di sini.

Program vaksinasi yang pertama seumpamanya ini dijayakan dengan kerjasama Majlis Bandaraya Ipoh (MBI), PPV Klinik Briged Utara dan Jabatan Kesihatan negeri Perak.
Seorang lagi penerima, Azizal Naziri, 42, berkata, proses pengurusan mendapat suntikan itu sangat lancar apabila mengambil masa tiga hari.
“Saya mengumpul nama-nama rider untuk dihantar pada pihak PPV Klinik Briged Utara dan di Stadium Indera Mulia.
“Pihak PPV Klinik Briged Utara menghubungi semula untuk memperincikan maklumat untuk tarikh temujanji,” ujarnya.
Katanya, terdapat kira-kira 1,000 rider Food Panda dan hanya 20 peratus telah divaksin lalu berharap pemberian kepada kelompok itu dapat disegerakan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Alexander dedah cabaran tadbir KPDNHEP
Oleh MUHD AFIQ AL-HAFIZ MAT YUSOF

16 Ogos 2021, 4:48 pm
KUALA LUMPUR – Datuk Seri Alexander Nanta Linggi menzahirkan penghargaan dan memohon kemaafan sepanjang 17 bulan menerajui Kementerian Perdagangan Dalam Negeri dan Hal Ehwal Pengguna (KPDNHEP) di sini hari ini.
Beliau dalam satu kenyataan berkata, penghargaan turut diberikan kepada Tan Sri Muhyiddin Yassin atas kepercayaan yang diberikan untuk menerajui kementerian tersebut.
“Saya amat menghargai peluang ini dan sesungguhnya tempoh sebagai Menteri KPDNHEP ini telah memberikan banyak pengalaman dan pelajaran yang cukup bermakna kepada saya.
“Menerajui kementerian ini dikala negara dilanda wabak Covid-19 sangat mencabar, memandangkan situasi ini tidak pernah dihadapi bukan sahaja negara kita, tetapi mana-mana negara di dunia ini.
“Pelbagai cabaran yang dihadapi, terutamanya masalah bekalan dan harga barangan keperluan termasuk pelitup muka serta pembelian panik yang tercetus akibat penularan wabak Covid-19 yang berleluasa,” katanya di sini hari ini.
Alexander turut menyatakan rasa bertuah kerana dibantu oleh Timbalan Menteri KPDNHEP, Datuk Rosol Wahid; Ketua Setiausaha Kementerian, Datuk Seri Hasnol Zam Zam Ahmad dan semua pegawai KPDNHEP yang terlibat selama ini.

“Saya juga bersyukur kerana diberi kesempatan melawat semua pejabat dan warga KPDNHEP negeri di seluruh negara yang juga banyak membantu tugas-tugas saya sebagai Menteri KPDNHEP.
“Kerjasama antara kami amat kukuh dan baik, saya berharap silaturahim ini akan terus terjalin meskipun saya tidak lagi berada di kementerian ini,” jelasnya.
Beliau turut berharap kemelut politik ketika ini akan dapat diselesaikan sebaik mungkin dengan segera demi kepentingan rakyat dan negara. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lelaki maut ditembak empat das ketika memandu
16 Ogos 2021, 5:15 pm
SUNGAI BULOH – Seorang lelaki maut ditembak ketika memandu kereta jenis Range Rover di Jalan BRP 2/1, Bukit Rahman Putra, dekat sini hari ini.
Ketua Polis Daerah Sungai Buloh, Superintendan Shafa’aton Abu Bakar berkata, Bilik Gerakkan Ibu Pejabat Polis Daerah (IPD) Sungai Buloh menerima panggilan Merss 999 kira-kira pukul 1.30 tengah hari memaklumkan seorang lelaki telah ditembak.
“Hasil siasatan mendapati lelaki berusia 42 tahun itu ditembak ketika sedang memandu kereta jenis Range Rover berwarna merah.
“Siasatan awal di tempat kejadian mendapati mangsa telah ditembak sebanyak empat das.
“Mangsa yang cedera parah telah dikejarkan ke Hospital Sungai Buloh untuk rawatan lanjut bagaimanapun mangsa disahkan meninggal dunia pukul 2.15 petang,” ujarnya dalam kenyataan sebentar tadi.
Menurut beliau, motif kejadian masih dalam siasatan dan kes diklasifikasi di bawah Seksyen 302 Kanun Keseksaan.

Katanya, orang ramai yang mempunyai maklumat tentang kejadian berkenaan boleh menghubungi polis ditalian 03- 61561222 bagi membantu siasatan. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


PKRC kedua beroperasi di Perak
Oleh WAT KAMAL ABAS

16 Ogos 2021, 4:56 pm
TAIPING – Sebuah lagi Pusat Kuarantin dan Rawatan Covid-19 (PKRC) dibuka iaitu di Kompleks Rakan Muda Taiping di sini menjadikan ianya yang kedua di Perak.
PKRC ini akan menempatkan pesakit Covid-19 kategori satu hingga tiga manakala pesakit dalam kategori empat dan lima akan menerima rawatan di hospital.
Pengerusi Jawatankuasa Kesihatan dan Alam Sekitar negeri, Mohd. Akmal Kamaruddin berkata, pembukaan PKRC ini adalah salah satu usaha kerajaan dalam menangani pandemik ini.
Menurut beliau, ia akan menempatkan pesakit Covid-19 di bahagian utara Perak dengan kapasiti sehingga 630 katil.
“Buat permulaan kita sediakan 200 katil. Hari ini 32 orang pesakit Covid-19 dari Hospital Parit Buntar akan dipindahkan ke sini.
“Esok pesakit Covid-19 dari Hospital Kuala Kangsar pula akan turut ditempatkan di PKRC ini,” katanya kepada pemberita semasa meninjau persediaan di PKRC tersebut hari ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penjawat awam kekal bebas, neutral – Cuepacs
Oleh AHMAD SHAHERMAN SHAMSURI

16 Ogos 2021, 4:44 pm
PETALING JAYA – Kongres Kesatuan Pekerja-Pekerja Dalam Perkhidmatan Awam (Cuepacs) memberi jaminan bahawa penjawat awam akan kekal bebas, tanpa dipengaruhi sebarang ideologi politik.
Presidennya, Adnan Mat berkata, penjawat awam juga akan meneruskan khidmat menjaga kesejahteraan negara secara menyeluruh di bawah payung institusi diraja.
Beliau berkata, perkhidmatan awam adalah tonggak kepada pentadbiran kerajaan dan perlu bertindak secara profesional.
“Penjawat awam perlulah bijak mendepani cabaran dan memberi tumpuan kepada pengurusan risiko bagi memastikan perkhidmatan kepada rakyat tidak terjejas terutama dalam mendepani cabaran pandemik Covid-19.
“Walaupun kerajaan datang dan pergi bersilih ganti, perkhidmatan awam tetap kekal setia dalam neutraliti,” katanya dalam satu kenyataan di sini hari ini.
Pada masa sama, Adnan turut berharap agar kerajaan baru yang dibentuk dapat terus menjalankan amanah dan tanggungjawab kepada rakyat dan negara.

“Walau apa jua kerajaan yang memerintah, adalah menjadi tanggungjawab untuk memberi keutamaan kepada rakyat dan negara terlebih dahulu daripada kepentingan lain.
“Penjawat awam akan terus memberikan perkhidmatan berkualiti dan berkesan untuk rakyat serta negara bersandarkan, taat setia kepada Yang di-Pertuan Agong, Al-Sultan Abdullah Ri’ayatuddin Mustafa Billah Shah,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Diva AA dedah buat laporan polis terhadap Che Ta
Oleh MOHAMMAD SHAHEMY AZMI

16 Ogos 2021, 5:15 pm
PETALING JAYA – Kemelut antara pengacara sensasi, Azwan Ali atau lebih dikenali sebagai Diva AA bersama pelakon wanita, Rozita Che Wan semakin berpanjangan apabila Azwan membuat laporan polis tentang pelakon tersebut yang didakwa menulis kenyataan fitnah terhadapnya.
Perkara itu dikongsi sendiri Diva AA apabila dia memuat naik foto laporan polis yang dibuat dalam akaun Twitternya hari ini.
Menerusi laporan polis yang dibuat, Diva AA menyifatkan kenyataan yang ditujukan kepadanya sebelum adalah berunsur fitnah sehingga merosakkan reputasinya sebagai seorang penggiat seni.
“Report polis done (laporan polis telah dibuat), kes fitnah dan ugutan bunuh. Sekarang percayakan pihak polis,” tulisnya dalam ruangan kapsyen.
Dalam satu laporan media sebelum ini menyebut, Diva AA bercadang untuk mengemukakan saman berjumlah RM5 juta kepada selebriti wanita terbabit kerana didakwa telah memfitnahnya.
Ujar Diva AA, dia bertindak mengemukakan saman tersebut selepas selebriti itu mengaitkan kemewahan yang dimilikinya dengan seorang menteri yang juga abang kandungnya.

Terdahulu, pertelingkahan antara bekas pengacara program hiburan Lagu Cinta Kita itu dengan Rozita atau mesra disapa Che Ta tercetus apabila Diva AA menegur cara berpakaiannya yang dianggap keterlaluan ketika mendapatkan suntikan vaksin dengan menggunakan kata-kata kesat dan kurang sopan.
Terkejut dilemparkan teguran sedemikian rupa oleh rakan dalam industri, Che Ta kemudiannya bertindak memulangkan paku buah keras dengan menempelak bahawa individu seperti Diva AA atau Azwan Ali tidak sepatutnya wujud di muka bumi.
“Rakyat macam hang patut (kamboih) tanam hidup-hidup. Buat semak bumi,” tulisnya lagi. -K! ONLINE


Thailand tanam pokok tradisional bantu rawat pesakit Covid-19
Oleh KOSMO!

16 Ogos 2021, 5:00 pm
BANGKOK – Menteri Kehakiman Somsak Thepsuthin memberitahu bahawa kementeriannya  mengarahkan penjara di seluruh Thailand untuk menanam Fah Talai Jone iaitu tumbuhan yang digunakan dalam perubatan tradisional sebagai ubat alternatif bagi merawat pesakit Covid-19, lapor The Nation Thailand  semalam.
Beliau menjangkakan Jabatan Penjara  Thailand dapat menghasilkan kira-kira 4 juta kapsul Fah Talai Jone menjelang hujung bulan ini.
“Oleh kerana pengeluaran semasa tidak dapat memenuhi permintaan di masa depan, saya telah mengarahkan Lembaga Kawalan Narkotik (ONCB) membaiki mesin yang dirampas dan dan sebelum ini digunakan bagi menghasilkan dadah amfetamin. Mesin tersebut dijangka dapat  mengeluarkan sekitar 20,000 tablet pil alternatif ini pada setiap jam sebagai pelan sokongan” katanya.
Beliau turut menambah bahawa kementeriannya  akan menggunakan mesin tersebut sementara menunggu pembelian mesin baharu.
“Kita perlu bersiap sedia untuk menangani pelbagai kemungkinan kerana Fah Talai Jone diguna pakai oleh ramai orang bagi merawat Covid-19,” katanya.
Ramuan Fah Talai Jone kebiasaannya digunakan secara tradisional untuk merawat selesema, demam, dan jangkitan bakteria. – Agensi


Polis, tentera siap siaga jaga keamanan negara – KSN
Oleh AMREE AHMAD

16 Ogos 2021, 4:54 pm
PUTRAJAYA – Ketua Setiausaha Negara, Tan Sri Mohd. Zuki Ali memberi jaminan anggota pasukan keselamatan terutama polis dan tentera sentiasa dalam keadaan siap siaga bagi menjaga keamanan serta ketenteraman awam.
Beliau berkata, dalam mendepani situasi semasa, pihaknya memberi jaminan perkhidmatan awam sentiasa komited bagi memastikan penyampaian kerajaan tidak terjejas berteraskan dasar sedia ada.
Menurutnya, urusan pentadbiran perkhidmatan awam juga tidak akan terkesan ekoran situasi semasa negara terutama dalam mendepani cabaran serius wabak Covid-19 pada ketika ini.
“Penjawat awam juga akan terus menggalas amanah dipertanggungjawabkan seperti termaktub Perlembagaan Persekutuan.
“Urusan pentadbiran seharian akan terus diterajui ketua-ketua setiausaha kementerian dan ketua-ketua jabatan persekutuan seperti biasa,” katanya menerusi kenyataan di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Biar dia ‘melalak’ dulu, tunggu tindakan saya – Che Ta
Oleh SAIRUL ZAMRI MISRANI

16 Ogos 2021, 5:43 pm
PETALING JAYA – Pelakon versatil Rozita Che Wan atau mesra disapa Che Ta mengambil pendekatan untuk tunggu dan lihat berhubung isu saman fitnah yang dikemukan pengacara kontroversi Azwan Ali kepadanya.
Che Ta ketika dihubungi Kosmo! memberitahu, dia enggan untuk ambil pusing perkara tersebut dan hanya menunggu surat saman daripada peguam Azwan untuknya.
“Buat masa ni saya malas nak fikir. Saya tunggu saja surat saman daripada dia. Dah dekat dua minggu juga saya menunggu.
“Terserahlah apa pun dia nak buat. Nak membebel ke, melalak ke, merentan seorang diri ke, ikut dia lah,” katanya.
Tambah Che Ta atau nama sebenarnya Rozita Abu Bakar, 49, setibanya surat saman daripada pihak Azwan atau lebih dikenali sebagai Diva AA, dia dan peguamnya juga akan lakukan perkara sama.
“Saya dan peguam memang lama dah tunggu. Saman sampai je, terus kami pun akan hantar surat saman balas juga,” ujarnya.

DIVA AA hari ini membuat laporan polis terhadap Che Ta yang didakwa menulis kenyataan fitnah terhadapnya hingga merosakkan reputasinya sebagai seorang penggiat seni. – K! ONLINE
Kosmo! sebelum ini melaporkan Che Ta tiba-tiba menjadi mangsa kecaman seorang pengacara yang terkenal dengan mulut puakanya itu hanya kerana bertindak melaram ketika hadir menerima suntikan vaksin di sebuah pusat pemberian vaksin di ibu negara.


Maqis Johor tahan 24.19 tan peatmoss dari Lithuania
Oleh KHAIRUL MOHD. ALI

16 Ogos 2021, 5:24 pm
PASIR GUDANG – Jabatan Perkhidmatan Kuarantin dan Pemeriksaan Malaysia (Maqis) menahan sebuah kontena yang cuba membawa masuk peatmoss seberat 24,194 kilogram (kg) di Pelabuhan Pasir Gudang, di sini semalam.
Maqis Johor dalam satu kenyataan memberitahu, perkara itu disedari pihaknya ketika sedang melakukan pemeriksaan pada pukul 12.30 tengah hari.
“Hasil pemeriksaan rutin dijalankan pegawai penguatkuasa Maqis telah menemui 540 beg peatmoss seberat 24,194 kg yang bernilai RM26,155.71 cuba dibawa masuk tanpa mematuhi syarat.
“Pemeriksaan lanjut mendapati nombor rujukan permit tidak tertera pada sijil fitosanitasi sebagaimana yang dinyatakan dalam syarat permit import,” jelas kenyataan tersebut. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Dua pemandu lori tersepit 10 minit
Oleh ISKANDAR SHAH MOHAMED

16 Ogos 2021, 5:37 pm
SABAK BERNAM – Dua pemandu menanggung azab lebih 10 minit akibat tersepit di dalam lori dipandu mereka yang terbabit kemalangan di Jalan Tali Air 5, Sekinchan di sini, pagi tadi.
Kejadian kira-kira pukul 7 pagi itu melibatkan perlanggaran antara lori jenis Hino enam tan dan sebuah treler.
Kedua-dua mangsa iaitu Mohamad Azwan Nordin, 24, dan Chia Kim Hock, 53, bagaimanapun berjaya diselamatkan bomba dan hanya mengalami cedera ringan.
Penolong Pengarah Bahagian Operasi Jabatan Bomba dan Penyelamat (JBPM) Selangor, Hafisham Mohd. Noor berkata, sepasukan 10 pegawai dan anggota Balai Bomba dan Penyelamat Sekinchan bergegas ke lokasi kejadian sejurus menerima panggilan kecemasan pada pukul 7.09 pagi.
“Pemeriksaan lanjut mendapati kemalangan itu menyebabkan dua lelaki tersepit dalam lori masing-masing. Anggota kita kemudian segera menyelamatkan kedua-dua mangsa dalam tempoh 10 minit
“Mangsa yang terselamat diserahkan kepada petugas kesihatan untuk tindakan lanjut,” katanya dalam kenyataan hari ini.- K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


13 PATI termasuk tekong cuba menyusup masuk dicekup
Oleh EDDY AQMAL MOHAMED HAMIDI

16 Ogos 2021, 4:12 pm
PETALING JAYA – Seramai 13 orang pendatang asing tanpa izin (PATI) termasuk seorang tekong warga Indonesia yang cuba menyusup masuk ke negara ini melalui jalan tidak sah ditahan menerusi Ops Benteng di Kampung Masjid, Pengerang, Kota Tinggi, Johor awal pagi tadi.
Markas Divisyen Ketiga Infantri Malaysia (3 Div) berkata, pihaknya telah dimaklumkan tentang kehadiran sekumpulan individu disyaki PATI kira-kira pukul 2.15 pagi di kawasan tersebut oleh pasukan peronda Polis Diraja Malaysia (PDRM).
“Quick Reaction Force telah diaturgerakkan ke lokasi bagi melaksanakan pengesanan dan penjejakan telah menemui sebuah kereta jenis Proton Iriz namun pemilik kenderaan tersebut yang dipercayai warga tempatan berjaya melarikan diri.
“Hasil pemantauan oleh Pasukan Dron Bahagian Staf Perisikan Pertahanan (BSPP) telah membawa kepada penangkapan 11 PATI di sekitar lokasi tersebut kira-kira pukul 5 pagi,” katanya dalam satu kenyataan hari ini.
Jelas kenyataan tersebut, pihak Jabatan Bomba dan Penyelamat (JBPM) Sungai Rengit turut memaklumkan bahawa terdapat sebuah bot yang terbalik di kawasan pantai berhampiran.
“Dua lagi PATI berjaya ditahan pada pukul 11 pagi di kawasan hutan berhampiran dan kesemua 12 PATI serta seorang tekong yang terdiri daripada lelaki warga Indonesia berusia 19 hingga 48 tahun dipercayai cuba menyusup masuk melalui jalan tidak sah.

“Keseluruhan rampasan berjumlah RM25,114 melibatkan sebuah Proton Iriz serta telefon bimbit dan kesemua PATI yang ditahan dibawa ke Markas Taktikal Tanjung Sepang untuk menjalani pemeriksaan dan saringan Covid-19 sebelum diserahkan kepada pihak Jabatan Imigresen Malaysia Setia Tropika, Kempas,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


19,740 kes baharu hari ini
Oleh SITI A'ISYAH SUKAIMI

16 Ogos 2021, 4:19 pm
PUTRAJAYA – Sebanyak 19,740 kes baharu dilaporkan hari ini menjadikan jumlah kes positif Covid-19 mencecah 1,424,639 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 5,706 kes, diikuti oleh Sabah sebanyak 1,728 kes dan Kedah sebanyak 1,592.
“Seterusnya, Sarawak (1,566 kes), Johor (1,510 kes), Kuala Lumpur (1,360 kes), Pulau Pinang (1,251 kes), Kelantan (1,227 kes) dan Melaka (1,120 kes), Perak (938 kes), Terengganu (688 kes), Pahang (646 kes) dan Negeri Sembilan (343 kes).
“Putrajaya pula (43 kes), Perlis (20 kes) dan Labuan (dua kes),” katanya pada Facebook di sini hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Penjawat awam perlu bertugas seperti biasa – KPPA
Oleh MOHD. HUSNI MOHD. NOOR

16 Ogos 2021, 4:22 pm
PUTRAJAYA – Penjawat awam di seluruh negara perlu melaksanakan tanggungjawab seperti biasa walaupun negara berdepan perubahan landskap politik ketika ini.
Ketua Pengarah Perkhidmatan Awam, Tan Sri Mohd. Khairul Adib Abd. Rahman berkata, perubahan landskap politik semasa tidak sewajarnya mempengaruhi perjalanan penyampaian sistem perkhidmatan awam.
Beliau berkata, perkhidmatan awam adalah jentera dalam sistem pentadbiran negara dan ianya perlu ditadbir urus bagi membolehkan dasar dan program negara berjalan dengan lancar.
“Semua penjawat awam adalah diingatkan supaya tidak terlibat dengan polemik politik
semasa.
“Kita perlulah sentiasa berpegang kepada prinsip neutral dan tidak berpolitik. Kesetiaan penjawat awam adalah kepada raja, negara dan kerajaan,” katanya menerusi kenyataan akhbar hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Harap kerajaan baharu dibentuk segera
Oleh ZULKIFLI MANZOR

16 Ogos 2021, 4:09 pm
PETALING JAYA – Kerajaan baharu diharap dapat dibentuk segera supaya pentadbiran negara ini tidak terganggu dan dapat berjalan seperti biasa.
Ahli Parlimen Pagoh, Tan Sri Muhyiddin Yassin berkata, tempoh dua bulan ke hadapan adalah amat penting kerana Malaysia dijangka mencapai imuniti kelompok pada bulan Oktober.
“Segala perancangan telah digariskan dalam Pelan Pemulihan Negara tidak boleh terbantut. Sektor ekonomi perlu dibuka semula untuk memastikan ekonomi negara dapat pulih dengan segera dan rakyat dapat menjana pendapatan untuk menyara diri dan keluarga.
“Jangan bimbang Kabinet saya telah menempah lebih 87 juta dos vaksin untuk penduduk negara ini yang melibatkan perbelanjaan sebanyak RM4.36 bilion. Jumlah ini adalah lebih daripada mencukupi untuk saudara dan saudari sekalian,” katanya dalam satu perutusan hari ini.
Terdahulu, Muhyiddin menegaskan, momentum pelaksanaan program vaksinasi tidak boleh terganggu dan rekod Malaysia mencatatkan jumlah vaksinasi harian antara yang tertinggi di dunia mesti dikekalkan.
Menurutnya, beliau senantiasa prihatin dengan nasib rakyat yang dianggap sebagai anak anak sendiri.

“Kerana itu saya telah menekankan bahawa kebajikan saudara dan saudari menjadi keutamaan Kerajaan Perikatan Nasional iaitu sebuah kerajaan yang Prihatin Rakyat,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ahli UMNO perlu istiqomah sokong parti
Oleh ZULKIFLI MANZOR

16 Ogos 2021, 4:34 pm
PETALING JAYA – Pengerusi-pengerusi Badan Perhubungan UMNO Negeri meminta kesemua kepimpinan dan pendokong parti itu di setiap peringkat cawangan serta bahagian terus bersatu, setia dan mendokong kepimpinan parti pada setiap masa.
Seramai 13 Pengerusi Badan Perhubungan UMNO Negeri dalam satu kenyataan berkata, seluruh Ahli Parlimen dan kepimpinan parti digesa mematuhi dan mempertahankan keputusan parti selaras dengan garis panduan yang diperuntukkan dalam Perlembagaan UMNO.
“Meminta agar semua ahli parti terus istiqamah berpegang teguh kepada prinsip perjuangan, peraturan dan tatasusila sebagai ahli UMNO,” kata kenyataan itu hari ini.
Kenyataan tersebut dikeluarkan selepas perbincangan Pengerusi-pengerusi Badan Perhubungan UMNO Negeri diadakan hari ini.
Mereka terdiri daripada Datuk Seri Mohamad Hasan, Datuk Seri Wan Rosdy Wan Ismail, Datuk Ir. Hasni Mohamad, Datuk Saarani Mohamad, Datuk Seri Azlan Man, Datuk Ahmad Jazlan Yaakub, Datuk Seri Ahmad Said, Datuk Seri Bung Mokhtar Radin, Datuk Musa Sheikh Fadzir, Datuk Seri Jamil Khir Baharom, Datuk Seri Ab. Rauf Yusuh, Datuk Seri Johari Abdul Ghani dan Tan Sri Noh Omar. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Keselamatan dan ketenteraman awam masih terkawal – PDRM
Oleh EDDY AQMAL MOHAMED HAMIDI

16 Ogos 2021, 4:31 pm
PETALING JAYA – Berdasarkan situasi semasa politik negara, Polis Diraja Malaysia (PDRM) memberi jaminan bahawa keselamatan dan ketenteraman awam negara masih berada dalam keadaan terkawal.
Ketua Polis Negara, Datuk Seri Acryl Sani Abdullah Sani berkata, orang ramai diminta untuk tidak gusar dan tidak membuat sebarang spekulasi kerana PDRM akan memastikan keselamatan negara berada pada tahap selamat serta meningkatkan pemantauan bagi menjamin kesejahteraan masyarakat.
“PDRM juga sentiasa memantau senario keselamatan semasa dan akan mengambil tindakan tegas jika terdapat mana-mana pihak menggunakan apa jua medium yang boleh menimbulkan hasutan dan menggugat ketenteraman awam.
“Orang ramai turut diminta agar sentiasa mematuhi segala Prosedur Operasi Standard yang ditetapkan oleh Majlis Keselamatan Negara dalam menjalani kehidupan harian sebagai usaha bersama untuk membendung penularan wabak Covid-19,” katanya dalam satu kenyataan hari ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929